text:
PALABRA DI BON BINÍ DI GOBERNADOR DI KÒRSOU NA OKASHON DI E RESÈPSI PA SELEBRÁ AÑA DI REI RIBA DJAWEPS 26 DI APREL 2018
Su Ekselensianan, damas i kabayeros,
Bon nochi! Un bon biní partikular na e resèpsi di awe na okashon di aña di Rei, na e siudadanonan ku awe a risibí nan meresido kondekorashon real. Ta un dia masha spesial, pasobra maske ta manera ta ayera nos rei a subi trono pa promé bia, tòg ta sinku aña kaba. Esei ta hasi ku selebrashon di dia di Rei su aña na 2018 ta sumamente spesial. Promé lustro di nos monarka ta un echo!
Damas i kabayeros,
Dos siman pasá mi tabata na presentashon di un buki tokante historia di Reino den Segunda Guera Mundial. Ta un buki di lès partikular den kua ta mustra ku e papel ku e parti di Caribe di Reino a hunga durante guera tabata sentral.
Na e okashon akí mi a tene un diskurso pa un grupo grandi di mucha i mi a purba e ora ei pa duna nan algun nota tokante e importansia di konmemorá eventonan di pasado i tokante selebrashon di nos libertat. E dia ei, despues na palasio nos a diskutí riba e nifikashon di e tema ‘libertat’ i e importansia di selebrashon di esaki.
Tabata pa mi mes e ora ei motibu pa reflekshoná riba loke libertat ta nifiká pa mi i bon mirá pa nos tur. Pensa eksplísitamente riba un di e logronan mas importante di nos komunidat no ta algu ku nos ta hasi tur dia. Hopi be nos ta basta okupá ku nos keaséres den gobernashon i otro asuntunan práktiko i no ta sobra muchu tempu pa reflekshon. “Life is what happens to you, while you’re busy making other plans”, asina John Lennon a kanta. Esaki ta konta bon bisá pa nos tur. Tòg, para pensa riba nos libertat ta algu ku nos lo mester hasi ku mas frekuensia i mas enfátikamente, simplemente pasobra e tópiko ta demasiado importante.
Pa kada persona libertat ta nifiká algu diferente. Pa algun hende libertat ta nifiká ku bo ta liber pa skohe loke abo mes ke i ku bo por ekspresá bo propio opinion i bai kaminda bo ke i ora bo ke. Ta nos libertat ta hasi ku komo individuo nos ta e hende ku nos ta. P’esei tur dia di nobo nos ta gosa di nos libertat; ta algu ku a bira kasi normal. Awor... loke ta mas kla ku di dia i ku nos ta eksperensiá komo libertat awe, lamentablemente no ta loke a eksistí tur tempu. Ta bèrdè ku e periodonan di mas skur di nos historia ta di hopi tempu pasá, pero e efektonan nos ta sinti indiskutiblemente te awe ainda. Hopi di nos antepasadonan a karga e sikatrisnan di sklabitut i esei ta hasi ku nos awor te ainda, sea tiki o muchu, ta luchando ku pasado. Ta e lucha akí ta hasi ku tin bia nos tin difikultat pa selebrá nos libertat. Ehèmpel: Pakiko nos ta selebrá lantamentu di Tula sí, pero nos no ta selebrá abolishon di sklabitut? Pakiko nos ta selebrá 30 di mei sí, pero apénas e fecha di firmamentu di Statüt 15 di desèmber? Den tal konteksto mi mester a kòrda e palabranan di Nelson Mandela ora el a bandoná e prizòn na Robbeneiland: “Na momento ku m’a sali for di e porta [di prizòn] pa pasa dor di e porta ku lo kondusí na mi libertat, mi tabata sa, ku lo mi a keda semper bai den prizòn, si mi no a laga mi renkor i odio atras.”
Loke mi ta kere Mandela ker a men ta ku pa un hende ta realmente liber, e mester libr’é di odio ku renkor promé. Mi ta totalmente di akuerdo ku esei. Ku esaki mi no ta bisando ku mester nenga historia, sino ku nos mester por rekonosé i aseptá nos historia den su forma outéntiko, promé ku komo pueblo nos por sigui bai dilanti...
Konmemorá i selebrá ta inseparablemente ligá ku otro. Nos no mester selebrá libertat sin konmemorá, pero nos no mester konmemorá so sin tin bista pa loke nos a logra ku otro i nos ke sigui logra! M’a komprendé ku seriamente gobièrnu ke bai instituí ku nos ta selebrá nos libertat i nos outonomia. Ta hasi mi masha kontentu!
Damas i kabayeros,
Nos libertat pa un gran parti ta nos mes tin e den nos man. Laga nos tuma por ehèmpel e lugá polítiko, estatal ku nos pais ta okupá na e momento akí. Pa un gran parti esaki ta resultado a base di nos propio boluntat i nos propio eskoho liber. Na 1942 reina Wilhelmina den su famoso diskurso na radio a papia di loke na 1954 a bira realidat; un Reino Hulandes ku kada teritorio separá, riba su mes, kada un ku un grado haltu di outonomia. E negosiashonnan ku Da Costa Gomez i Jonckheer a hiba na nòmber di Antia Hulandes, a resultá den un forma di gobernashon ku outonomia impaktante pa e pais ei, pero denter di e sistema gubernamental di Reino. Maske otro paisnan manera Indonesia i despues Sürnam a disidí di bira independiente, mayoria di nos poblashon a skohe repetidamente pa keda forma parti di Reino i ku esei pa kontinuashon ku e laso di Kas di Oranje. Ta a base di e eskoho akí nos por selebrá huntu e laso akí!
Damas i kabayeros,
Nos Reino ta nifiká pa mi hopi kos, pero riba tur kos... ‘libertat’ i ‘seguridat’. Pasobra ku nos tin libertat no ta un garantia, sigur no pa nos isla na e kaminda ku geográfikamente e ta situá. Ora mi mira den nos ambiente direkto, mi ta mira ku libertat di hende ta bou di preshon. Awor akí nos ta mira pegá ku nos akí kon represhon, eksplotashon i violensia ta kondusí na un ola di migrante. Mi ta konsiderá mi felis ku mi ta biba den un pais ku ta forma parti di un totalidat mas grandi. Kaminda ku den tempu di nesesidat mi por konta ku yudansa di e paisnan ku kua nos tin lasonan históriko. Algun hende lo ke bisa ku nos eskoho pa keda ku Reino ta inspirá pa motibunan oportunista. Pa un parti esei por ta bèrdat, pero ta loke ta konta pa hopi pais ku ta forma parti di un totalidat mas grandi. Oportunista o nò, na e mes tempu e eskoho ta tambe unu di prinsipio. Ta e eskoho ku mayoria di nos pueblo kada be di nobo a hasi den referèndùm. Ta outónomo den Reino i literalmente, manera reina Wilhelmina a formulá ku tantu firmesa: “Sosteniendo riba nos forsa propio, sinembargo ku e boluntat pa nos un yuda otro.” Esei tabata nos pasado. Laga nos spera ku esaki lo ta nos futuro pa largu tempu i ta nèt p’esei nos por selebrá libertat ku otro, i nos ta konmemorá tambe ku nos ta selebrá libertat, danki na nos mes tambe komo pueblonan.
Biba Rei!!!!!
Biba nos Rei!!
WELKOMSWOORD GOUVERNEUR VAN CURACAO TER GELEGENHEID VAN DE KONINGSDAGRECEPTIE OP DONDERDAG 26 APRIL 2018
Excellenties, dames en heren,
Bon Nochi! Ik heet u van harte welkom op deze receptie ter gelegenheid van Koningsdag. Een bijzondere dag, want al lijkt het nog maar kort geleden, het is toch echt al vijf jaar terug dat onze koning voor het eerst de troon besteeg. Dat maakt de viering van Koningsdag 2018 heel speciaal, het eerste lustrum van onze vorst is een feit!
Dames en heren,
Twee weken geleden woonde ik de presentatie bij van een boek over de geschiedenis van het Koninkrijk in de Tweede Wereldoorlog. Het is een bijzonder lesboek waarin de rol van het Caribisch deel van het Koninkrijk tijdens de oorlog centraal stond. Ik mocht bij deze gelegenheid een toespraak houden voor een grote groep kinderen en heb toen geprobeerd om hen enkele noties mee te geven over het belang van herdenken van gebeurtenissen uit het verleden en het vieren van onze vrijheid. Later die dag hebben we op het paleis met een groep genodigden gediscussieerd over de betekenis van het thema vrijheid en het belang van het vieren hiervan.
Het was voor mijzelf aanleiding om weer eens stil te staan bij hetgeen vrijheid voor mij en voor ons allen eigenlijk betekent. Expliciet stil staan bij één van de belangrijkste verworvenheden van onze samenleving is niet iets wat we elke dag doen. We zijn vaak al druk genoeg met onze dagelijkse bestuurlijke en zakelijke beslommeringen en er rest weinig tijd voor reflectie en bezinning. “Life is what happens to you, while you’re busy making other plans”, zong John Lennon. Het geldt eigenlijk voor ons allemaal. Toch is stilstaan bij onze vrijheid iets wat we vaker en nadrukkelijker zouden moeten doen, daar is het onderwerp gewoonweg te belangrijk voor.
Vrijheid betekent voor iedereen iets anders. Van de mogelijkheid tot het maken van eigen keuzes en jezelf mogen zijn tot het kunnen uiten van je mening en te gaan en staan waar en wanneer je wilt. Door onze vrijheid kunnen we als individu zijn wie we zijn. Van onze vrijheid genieten we dan ook elke dag; het is welhaast normaal geworden. De vanzelfsprekendheid waarmee we vandaag de dag onze vrijheid beleven is helaas niet van alle tijden. De donkerste perioden van onze geschiedenis zijn weliswaar lang geleden, maar werken onmiskenbaar door in het heden. Vele van onze voorouders hebben de littekens gedragen van de slavernij en dat maakt dat we ook nu nog in meer of mindere mate worstelen met dit verleden. Door deze worsteling hebben we soms moeite met het vieren van onze vrijheid. Waarom herdenken we bijvoorbeeld wel de opstand van Tula, maar vieren we niet de afschaffing van de slavernij? Waarom herdenken we 30 mei, maar vieren we nauwelijks de datum van de ondertekening van het Statuut op 15 december? Ik moest in dat verband denken aan de woorden van Nelson Mandela bij het verlaten van de gevangenis op Robbeneiland: “Toen ik de deur uit liep naar de poort die naar mijn vrijheid zou leiden, wist ik dat ik nog steeds in de gevangenis zou zijn, als ik mijn bitterheid en haat niet zou achterlaten.”
Wat Mandela volgens mij bedoelt is dat om echt vrij te kunnen zijn, je eerst moet kunnen loslaten. Ik ben het daar mee eens. Daarmee zeg ik niet dat je de geschiedenis moet verloochenen, maar dat je eerst je eigen geschiedenis moet kunnen erkennen en accepteren zoals die is, voordat je als volk echt verder kunt…..
Herdenken en vieren, ze zijn onlosmakelijk met elkaar verbonden. We moeten vrijheid niet vieren zonder te herdenken, maar we moeten ook niet alleen herdenken, zonder oog te hebben voor hetgeen we met elkaar hebben bereikt en willen bereiken! Zo heb ik begrepen dat de regering nu serieus werk gaat maken van het vieren van onze vrijheid en onze autonomie. Dat verheugt me zeer!
Dames en heren,
Onze vrijheid hebben we voor een belangrijk deel zelf in de hand. Neem de staatkundige plaats die ons Land momenteel inneemt. Deze is voor een belangrijk deel tot stand gekomen op basis van onze eigen wil en onze eigen vrije keuze. In 1942 gaf koningin Wilhelmina in haar befaamde radiotoespraak al aan wat in 1954 realiteit is geworden; een Koninkrijk der Nederlanden van afzonderlijke gebiedsdelen met elk een hoge mate van autonomie. De onderhandelingen die Da Costa Gomez en Jonckheer namens de Nederlandse Antillen voerden, resulteerde in een bestuursvorm met verregaande autonomie voor het land, maar bínnen het staatsbestel van het Koninkrijk. Hoewel andere landen, zoals Indonesië en later Suriname, besloten onafhankelijk te worden, koos de meerderheid van onze bevolking er bij herhaling voor om deel uit te blijven maken van het Koninkrijk en daarmee voor bestendiging van de band met het Huis van Oranje. Het is dan ook op basis van díe keuze dat we deze band vandaag met elkaar mogen vieren!
Dames en heren,
Ons Koninkrijk staat voor mij voor veel dingen, maar bovenal voor vrijheid en voor veiligheid. Want het hebben van vrijheid ìs geen garantie, zeker niet voor een eiland met de geografische ligging als het onze. Wanneer ik naar onze directe omgeving kijk dan zie ik dat de vrijheid van mensen onder druk staat. We zien momenteel van dichtbij hoe onderdrukking, uitbuiting en geweld leidt tot migratiestromen. Ik prijs me gelukkig in een land te wonen dat deel uitmaakt van een groter geheel. Dat ik in tijden van nood terug kan vallen op hulp van die landen waar we een historische band mee delen. Sommigen zullen zeggen dat onze keuze voor het Koninkrijk is ingegeven door opportunistische motieven. Dat kan misschien deels zo zijn, maar dat geldt voor vele landen die deel uitmaken van een groter geheel. Opportunistisch of niet, het is tegelijkertijd ook een principiële keuze. Een keuze die de meerderheid van ons volk keer op keer in referenda gemaakt heeft. Autonoom zijn binnen het Koninkrijk en letterlijk zoals koningin Wilhelmina het zo krachtig formuleerde: Steunend op eigen kracht, doch met de wil elkander bij te staan. Dat was ons verleden, dat is hopelijk nog lang onze toekomst en daarom kunnen we vrijheid vieren met elkaar, en herdenken we ook dat we de vrijheid vieren dankzij elkaar.
Lang leve de Koning!!!!
Biba e Rei!!
Diskurso di Aña Nobo
di
Señora Gobernador L.A. George-Wout
3 di yanüari 2018
Dama- i kabayeronan, bon nochi,
Ta un bunita tradishon ku riba un di e promé dianan di un aña nobo nos ta bini huntu den hardin di palasio pa deseá otro bon aña i prosperidat pa e aña nos dilanti. E binimentu huntu akí ta enfatisá nos solidaridat i ta ofresé nos un bon oportunidat pa interkambiá idea tokante e susesonan di e aña tras di lomba i mira padilanti riba loke eventualmente ta na kaminda pa nos. Un aña nobo ta karga tambe propósitonan ambisioso. Ta asina ku abo ku mi ta bai hasi nos máksimo esfuerso, awor muchu mas ku den pasado… n’ t’asina? ?. Ta mi sinsero deseo pa tur boso bon propósitonan bira realidat den 2018.
Den sierto sentido 2017 tabata un aña di emoshon i literalmente un aña turbulento. Bon mirá, ta un aña ku tin bia ta trese serka mi sintimentu miksto. Na promé lugá konsekuensianan di e desaster di naturalesa ku fuertemente a afektá nos famia- i amigunan na Sint-Maarten, Saba i Sint Eustatius. E imágennan desastroso di e kasnan i e konfushon total di grupo grandi di hende ayariba, a laga profundo impreshon serka nos tur. Impreshonante ta por sierto e elastisidat di e hendenan na Islariba. Djis algun dia despues di e kalamidat hendenan a kuminsá duna tur ku tin di nan parti pa nan bolbe bini riba pia. Ta drechando e kaya- ku e kamindanan pa hende por trafiká atrobe, ta drechando e kasnan i pokopoko pakus- ku tiendanan ta kuminsá habri pa públiko atrobe. Mi tin gran atmirashon pa e posishon akí i mi ta konvensí ku pueblo di Islariba lo sali mas fuerte for di e eksperensia akí! Impreshonante ta ademas e yudansa ku a brinda i ku te ainda ta brindando e hendenan akí den nesesidat. Na Sehos a akohé pashèntnan for di Sint Maarten i muchanan di kua nan skolnan a keda totalmente destruí, por a sigui bai skol aki serka nos. Anto no ta na Kòrsou so tabata asina. E solidaridat tangibel i visibel akí tabata fuertemente presente na tur parti di Reino.
Tin algun hende ku tin bia ta duda den e balor agregá di nos Reino, pero na momentonan asina mi ta sinti mi orguyoso ku nos ta forma huntu ún Reino!
Den sentido polítiko i atministrativo tambe tabatin momentonan turbulento tantu na Kòrsou komo na e otro partinan di Reino. Despues di elekshon di òktober 2016 nos órden públiko tabata seriamente na prueba. Sinembargo, mi no a soña ni pensa ni un momentu so ku lo tabata nesesario solisitá e funshon di garantia di Reino, pasobra - komo konsekuensia di e relashonnan polítiko - lo no por a garantisá ku elekshon di aprel 2017 lo a tuma lugá na debido òrdu.
Ta sumamente evidente ku no por bisa ku kos a kana di un forma atraktivo, pero afortunadamente tambe tin aspekto positivo den e historia akí. T’asina ku nos ta realisá ku semper tin un outoridat superior ku ta huzga nos manera di prosedé. Pa esei un kompas moral ta di importansia. Den e kuadro ei semper mi ta atmirá kon den tempu difísil hende ta lanta, superá nan mes i hasi loke ta korekto. Afortunadamente ta hopi hende a hasi asina, pero un di e hendenan ku ta meresé menshon spesial ta señor Kenneth Valpoort. El a organisá í guia un demonstrashon pasífiko ku e meta pa por a laga elekshon tuma lugá. E forma ku el a hasi esaki i defendé nos demokrasia i nos órden hurídiko, tabata ekstraordinario. El a sa di mobilisá ku e demonstrashon akí un ferviente deseo di pueblo. Mi ta spera sinseramente ku e asuntu ei finalmente a siña nos, tur e lèsnan importante riba e tereno di estado di derecho i demokrasia. En todo kaso e asuntu a resultá den un parlamento nobo, skohé demokrátikamente ku ta ekspresá huisio i deseo di votadónan.
Dama- i kabayeronan,
Entretantu nos tin un gabinete nobo ku fo’i ora e miembronan a sinta, nan a haña nan konfrontá ku retonan kompletamente individual. Ta retonan grandi i inkontabel ku nos ta haña nos konfrontá kuné. I ora mi bisa ‘nos’, mi ke men polítikonan, mandatarionan i outoridatnan. Ta nos tin di tuma e kontròl pa impulsá ekonomia, pa stòp delinkuensia, pa promové e koheshon sosial entre siudadanonan, pa proporshoná bon kuido i edukashon adekuá i por ehèmpel pèrkurá pa un klima di invershon ku ta inspirá konfiansa. Proyektonan importante i urgente pendiente pa start òf ku ya ta den progreso ta pidi un guia adekuado, un enfoke desisivo i un kooperashon efikas.
E megapir nobo por sirbi di ehèmpel. Despues ku finalmente hunta direktiva a tuma desishon pa konstruí e pir, realisashon di e obra akí a tuma lugá di un forma enérgiko i adekuadamente, loke a duna un resultado fantástiko! Ku e mes diligensia mester atendé proyektonan manera e refineria i e hòspital nobo. Un pronto finalisashon di e proyektonan akí ta brinda un base pa prosperidat ekonómiko i sosial, di moda ku tur siudadano di Kòrsou por kompartí progreso den nos pais.
Ke men trabou tin na kantidat i ta kuestion di fronta e reto akí na 2018 ku entusiasmo. Mi tin sigur di por konta ku aporte di henter pueblo di Kòrsou. Huntu nos ta djòin e lucha pa realisá nos metanan. E metanan ei mester ta ambisioso, sin ku nos ta pèrdè realidat fo’i bista. Mi tin tur konfiansa ku nos lo tin éksito den nos plannan i ku 2018 ta bai ta un aña magnífiko pa nos presioso isla.
Ta mi plaser bati glas ku boso. Tambe na nòmber di mi esposo Herman mi ta deseá abo ku bo famia un aña nobo felis, salú i próspero!
Salú! Gelukkig Nieuwjaar! Feliz año nuevo! Bonne année! Feliz Ano Novo! Bon añaaa!
DISKURSO DI GOBERNADOR DI KÒRSOU
SEÑORA LUCILLE-GEORGE WOUT
PARTIMENTU NA GRANDI DI KONDEKORASHON
26 di aprel 2018
Bon dia tur hende presente i kondekoradonan en partikular,
Awe ta un dia spesial. Un dia ku nos ta duna atenshon na tur e hendenan ku boluntariamente i ku dedikashon total ta traha den nos komunidat. P’esei ta un honor pa na nòmber di Su Mahestat Rei Willem Alexander otorgá na algun di boso un distinshon real. Na tur, 11 persona lo risibí un kondekorashon.
Un kondekorashon tin di kana henter un proseso promé ku e kondekoradonan ku ta mi dilanti akí por risibí nan medaya. Den e proseso ta konsiderá no solamente kon largu un hende a duna su aporte na komunidat, i ainda ta dunando esei, sino tambe den ki medida i di ki forma su aporte ta benefisiá henter komunidat. Ta hopi hende tin..., manera hendenan den boso ambiente mes, e komishon di kondekoradonan, gobièrnu i ‘Kapítulo’, ku tras di kortina ta envolví pa hasi tur esaki posibel. Tur ta hendenan ku ta haña ku ta balapena pone boso awe den foko pa boso méritonan. Efektivamente, pasobra boso tur meresé.
Komo komunidat nos mester yuda otro. Sigur den kaso kaminda otronan no por yuda nan kurpa. Boso ta hasi esaki diariamente. Ta un dedikashon ku nos komunidat no por biba sin dje i boso ta traha sin bati pechu, broma. Pero e hendenan rònt di boso sí a ripará kon boso ta traha i nan ta elogiá boso pa e dedikashon ei. Su Mahestat nos Rei, i ami tambe ta elogiá boso pa boso trabou balioso!
Mi ta komprendé ku e dedikashon ku alma i kurason ei no ta pa risibí apresio. Sinembargo no por keda sin menshoná loke boso ta hasi. Algun di boso ta dediká na desaroyo di hubentut via deporte, loke a proba di ta un aktividat ku efektivamente ta kontribuí na desaroyo di hubentut. Pero no ta deporte so. Algun di boso a mustra ku ofresiendo posibilidat edukativo na mayor- i ousiliantenan, esaki ta aportá na e mes desaroyo akí, anto sigur pa e hóbennan ku tin mesté di atenshon spesial. Pero no ta hubentut so ta na boso kurason mará. Algun di boso ta mira e importansia tambe pa preservá kultura, sindikalismo, kuido na kas i polítika.
Mi ke animá boso pa sigui ku e bon trabou. Hopi hende ta dependé di boso yudansa, i pa nan boso ta di un balor inkalkulabel. Boso ta hunga un papel supstansial den nos komunidat.
Brevemente mi ke pone den foko e aktividatnan ku boso ta okupá kuné i ku a kondusí na e kondekorashon akí.
Miembro den Órden di Oranje Nassau
1.Sr. R.S. Bentoera
Masha tempran bo tabata sa ku via polítika bo por ehersé hopi influensia pa duna hendenan di ménos rekurso mas oportunidat. Komo Diputado, i mas ku 40 aña komo miembro di Partido Demokrat, bo a purba siña e hendenan di ménos rekurso kon nan mes por yuda nan kurpa. Esaki tabata e kaminda indiká pa logra progreso sosial. Pero no esaki so. Via deporte tambe bo a dediká bo na e grupo akí. Sea ku futbòl, tènis di mesa òf sòftbòl, e grupo di hende di ménos rekurso pa bo semper tabata di importansia mayó.
2.Sra. M.C. Diwan
Si nos menshoná fábrika di Coca-Cola na Kòrsou, mesora nos ta asosiá esaki ku señora Diwan. 61 aña di servisio no ta ñaña. Masha dia bo a alkansá edat di baha ku penshun, pero bo no konosé ki yama stòp di traha. I no ta bo trabou so ta pegá na bo kurason, e hendenan ku ta traha ku bo tambe. Meresidamente nan ta mira bo komo e figura di mama, pasobra tur hende por yega serka bo tantu pa asuntunan di trabou, komo pa nan asuntu privá. Nan ta asta yama bo ‘mama’. Awor... bo ta un tiki ‘mama’ tambe pa bo radio-oyentenan. Mas di 30 aña bo ta presentá e programa ‘Den kibrá di Mardugá’ ku poesia, prosa i muzik di Kòrsou pa alimentá hende. Pero komo si fuera esei no ta basta, bo ta kla pa yuda misa, hende grandi, hendenan di ménos rekurso den pèrtá.
3.Sr. S.G. Djaoen
Bo bida ta kompletamente den lus di natashon. E aña akí bo ta kumpli 50 aña aktivo komo instruktor di landamentu i 30 aña komo presidente di ‘Nederlands Antilliaanse Zwembond’. Bo tin tur motibu di ta orguyoso. Pasobra ta via bo hopi mucha, i prinsipalmente muchanan di ménos rekurso a siña landa. Esaki a kontribuí na evitá mas aksidente. Pero bo a ripará tambe ku bo disípulonan tabatin talento i bo a konsiderá nan kapas di por presta na nivel internashonal. Ku tal fin bo a lanta ‘Zwemvereniging Bulado’ i despues ‘Djaoen Swimming Center’. Maske no ta semper tabata fásil, tòg bo a kosechá fruta, pasobra bo disípulonan a logra hopi título internashonal. Pabien!
4.Sr. J.J. den Hartog
For di aña 2002 bo ta íntimamente ligá ku e klup di tènis na Mundu Nobo. Bo tabata sa bon kon envolví henter e bario, di moda ku e klup por a haña un base hanchu di sosten. Anto esaki no a konta solamente pa gana e hendenan huntu pa drecha e pistanan di tènis..., bo a duna e hóbennan lès di tènis grátis. Tur djasabra i djamars por a mira muchanan di bario bin hunga tènis. Pa bo ta importante tene e muchanan fo’i kaya, siña nan disiplina i abilidatnan sosial, di moda ku nan por usa esakinan komo palanka pa nan futuro. Un bon ehèmpel ta ku un di bo alumnonan a bira instruktor di tènis i instruktor deportista sertifiká. Bunita trabou!
5.Sr. S. Laker
Nos tur sa ku deporte por tin un influensia positivo riba nos hubentut. I abo, señor Laker, sa esaki ku sertesa. Komo persona ku tabata aktivo den deporte, bo ta dediká bo hopi aña kaba na e deporte di beisbòl na Montaña. Bo ta haña ku muchanan meresé trato igual, ku nan mester por defendé nan kurpa i desaroyá abilidat sosial ku mester sirbi nan pa okupá un lugá digno den komunidat. I esaki ta loke deporte ta proporshoná nan. Bo alumnonan ta representá asta den ‘Little League’ i den ‘Major League’. Un prestashon tremendo i un ‘tarheta di bon impreshon’ pa henter dushi Kòrsou.
6.Sr. F.I. Lourens
Muzik ta kore profundamente den bo sanger. Sea ta bo mes ta kanta, skibi jingle òf komponé tumba, bo ta hasi esaki ku un tremendo dedikashon i ta loke a duna fruta di vários manera. Pero tin algu ku ta sumamente partikular. Bo ta e úniko artista ku por bisa ku 3 aña tras di otro bo komposishonnan a sali ganadó di Festival di Tumba. Fantástiko! Pero no ta muzik so ta pegá na bo kurason. Hende, famia i edukashon tambe ta hunga un ròl importante den bo bida. Bo tin hopi aña ta dediká bo komo eksperto di komunikashon, via e organisashon ‘Nelson i Marelva, Mayor i yu’, na edukashon, enseñansa i formashon di yunan i nan mayornan. Komo tata di famia bo mes, bo sa perfektamente kon importante esaki ta.
7.Sra. Y.J. Pereira.
Mas di 21 aña bo ta dediká na ‘Oudervereniging Totolika’. Bo ta pèrkurá pa semper tur asuntu finansiero ta na òrdu. Ma... no esei so. Bo ta pèrkurá tambe pa semper buska spònser pa e asosiashon. Anto esei ta logra bo semper. Ademas, semper bo ta duna oido na e klientenan di Totolika. Pa hopi hende bo ta manera un mama, kende nan konosé komo ‘Vònchi’. Anto esei no ta na Totolika so, sino tambe na Ayudo Sosial Santa Maria. Bo ta konosí komo un forsa indispensabel kende su kurason ta bati pa su trabou i ta kla pa duna esnan di ménos rekurso un man: via distribushon di pakete di kuminda, aktividatnan pa haña fondo i asta via formashon di e klientenan mediante charla. I e klientenan ta apresiá bo yudansa mashá, pasobra bo ta asta madrina di yu di vários kliente.
Kabayero den Órden di Oranje Nassau
1.Sr. S.J. Heerenveen
Si nos bisa Stanley Heerenveen, nos ta bisa sindikato. Durante mas di 33 aña bo a okupá vários funshon den ABVO i bo a dediká bo na defendé i salbaguardiá posishon hurídiko di ámtenarnan. Komo ámtenar ku penshun, esei ta na bo kurason mará. Pero meskos tambe bo a organisá aktividat sosial pa hende grandi i pa hende siegu, manera evento musikal i bailabel. Anto nos no a papia mes ainda di deporte. Futbòl, vòlibòl, beisbòl. Ademas di a praktiká e deportenan akí bo tabata aktivo tambe komo miembro di direktiva di klup di futbòl ‘SV Jong Holland’.
2.Sra. G.J.L.M. Faber-Melfor
Den tur loke bo ta hasi, muchanan ta sentral. I no mucha sin mas, sino muchanan ku tin nesesidat di atenshon spesial. Durante hopi aña bo a dediká bo na enseñansa spesial komo Inspektor. Ku e eksperensia ei bo a ofresé bo servisio tambe na vários fundashon manera ‘Cariiense’, ‘Kinderbescherming Curaçao’, ‘Fukayna’, kaminda kontinuamente desaroyo di e mucha ku nesesidat di atenshon spesial ta e focus. Bo ta desaroyá posibilidatnan edukashonal pa mayor i yu, pero tambe pa otronan ku ta bini den kontakto ku muchanan ku mesté di atenshon spesial. E alkanse ta pues di un enormidat sin igual. Pasobra asta te na New York bo ta ofresé bo servisio via fundashon ‘Liberata Dance Theatre Incorporated’. Ta importante pa bo ku bo ta alkansá tantu hende posibel i esei bo ta hasi via e programa di televishon ‘Solo ta sali pa nos tur’ i den pasado tambe via e programa di radio ‘Konsulta ku Glynis’. Ta siña e muchanan kon desaroyá abilidatnan komunikativo i kon stimulá un imágen positivo di nan mes i sinti konfiansa den nan mes. Hèrmèntnan impresindibel pa ta eksitoso den bida. Mi ta kita sombré pa bo!
3.Sra. S.A. Olario
Algun hende konosé bo komo ‘mam’ i hopi hende tambe komo ‘kapitein’ òf nan ta yama bo ‘juf’, ‘coach’ òf simplemente ‘Chinka’. Asina tantu nòmber di kariño, mester ta nifiká ku pa hopi hende bo a hunga un papel importante den nan bida.
Banda di bo profeshon di dosente na Radulphus College bo ta tambe ‘remedial teacher’ i dunadó di konseho. Hopi di e alumnonan ta yega serka bo ku nan problema i semper bo ta duna oido. Ku masha dedikashon bo ta kana un mia èkstra pa bo alumnonan. Pero no ta pa e alumnonan so, komo Kapitein den VKC, bo tin hopi aña kaba ta dediká bo na seguridat di Kòrsou. Bo ta mira den esaki tambe importansia di e kooperashon denter di Reino, en partikular pa loke ta Defensa. Anto nos no a kaba, pasobra ta resultá ku ta sobra tempu ainda pa bo ‘coach’ deportistanan, komo rèfri den e deporte di lucha i organisá tur kos rònt di kompetishon. Hopi hende ta mira bo komo modelo, sigur komo eks-kampeon di ‘kickboxing’. Finalmente, aunke mi ta kuminsá puntra mi mes ta unda bo ta saka tantu tempu asina, bo ta dediká bo komo presidente na e klup di motosiklista na Kòrsou. Mi por bisa trankil ku bo ta un shempié kende ta hasi tur kos ku e debido dedikashon.
4.Sra. S.A.F. Martis-Treurniet
Danki na bo, kuido na kas ta loke e ta awe na Kòrsou. Hopi aña largu bo a dediká bo via fundashon ‘Wit Gele Kruis’ na profeshonalisá kuido na kas na Kòrsou. Pero tambe komo presidente di vários fundashon, kasnan di kuido i IFE (skol di preparashon pa enfermeronan), ketu bai bo ta aportando pa optimalisá kuido na kas na Kòrsou. Banda di esaki bo tin hopi aña aktivo den Iglesia Katóliko i Renobashon Karismátiko. Komo miembro di ‘National and Carribbean Service Team’ bo tabatin e responsabilidat entre otro pa organisá konferensia importante, aktividat pa rekoudá fondo i dianan di formashon. E kompromiso ku bo ta mustra den tur loke bo ta hasi pa bo próhimo, ta un ehèmpel pa otronan.
Masha pabien ku boso kondekorashon real.
Mi ta pidi un aplouso kaluroso pa tur nos kondekoradonan!
Promé ku mi gancha e kondekorashonnan mi ta pasa palabra pa mi achüdant, pa e lesa e Dekreto Real.
Nieuwjaarstoespraak
Gouverneur mw. L.A. George-Wout
3 januari 2018
Dames en heren, bon nochi,
Het is een mooie traditie om op een van de eerste dagen van het nieuwe jaar in de paleistuin bij elkaar te komen en elkaar geluk en voorspoed te wensen voor het jaar dat voor ons ligt. Deze samenkomst benadrukt onze samenhorigheid en biedt ons een goede gelegenheid om elkaar bij te praten over de gebeurtenissen uit het afgelopen jaar en vooruit te blikken op hetgeen voor ons ligt. Bij een nieuw jaar horen ook ambitieuze voornemens, u en ik gaan het immers beter doen dan in het verleden ?. Ik wens u en de uwen van harte toe dat uw voornemens in 2018 realiteit mogen worden.
2017 was in bepaalde opzichten een bewogen en letterlijk onstuimig jaar. Een jaar waaraan ik soms met gemengde gevoelens terug denk. Op de eerste plaats als gevolg van het natuurgeweld dat onze families en vrienden op Sint-Maarten, Saba en Sint Eustatius hard heeft getroffen. De verschrikkelijke beelden van verwoesting van huizen en de totale ontreddering van grote groepen mensen hebben een diepe indruk op ons allen achtergelaten. Indrukwekkend is echter ook de veerkracht van de mensen op de Bovenwinden. Slechts enkele dagen na de ramp herpakken mensen zich zo goed en zo kwaad als het gaat. De openbare ruimte wordt begaanbaar gemaakt, woningen worden provisorisch gerepareerd en winkels gaan langzaam weer open. Ik bewonder deze houding zeer en ben ervan overtuigd dat men sterker uit deze ervaring zal komen! Ook indrukwekkend is de hulp die geboden werd en nog geboden wordt. Zo lagen in ons Sehos patiënten uit Sint Maarten en kregen kinderen, waarvan de scholen niet meer begaanbaar zijn, op onze scholen onderricht. Dat is niet alleen op Curaçao zo, maar deze tastbare en zichtbare solidariteit was binnen alle delen van ons Koninkrijk sterk aanwezig. Er wordt door sommigen wel eens getwijfeld aan de meerwaarde van ons Koninkrijk, maar het zijn momenten als deze die maken dat ik er trots op ben dat we met elkaar één Koninkrijk vormen!
Ook in politiek-bestuurlijk opzicht was het zowel op Curaçao als in andere delen van het Koninkrijk soms stormachtig. Na de verkiezingen van oktober 2016 is onze bestuurlijke orde behoorlijk op de proef gesteld. In mijn stoutste dromen had ik niet kunnen bedenken dat het op enig moment noodzakelijk zou zijn om de waarborgfunctie van het Koninkrijk in te roepen. Dit omdat, als gevolg van de politieke verhoudingen, een ordentelijk verloop van de verkiezingen van april 2017 niet langer kon worden gegarandeerd.
Helder is dat de gang van zaken niet fraai te noemen is, maar er zijn gelukkig ook positieve kanten aan dit verhaal. Zo zal het besef toenemen dat er altijd een hoger gezag is dat ons handelen beoordeelt. Een moreel kompas is daarom belangrijk. In dat kader vind ik het altijd bijzonder om te zien wanneer in moeilijke tijden mensen opstaan en boven zichzelf uitstijgen om het goede te doen. Dit deden gelukkig velen, maar één van de mensen waarvoor dit in het bijzonder geldt, is de heer Kenneth Valpoort. Hij organiseerde én leidde een vreedzame demonstratie met als doel om de verkiezingen doorgang te kunnen laten vinden. De wijze waarop hij dit deed en daarmee opkwam voor onze democratie en onze rechtsorde, was indrukwekkend om te zien. Hij wist daarmee een vurige wens van de bevolking te mobiliseren. Ik hoop oprecht dat de kwestie ons uiteindelijk allemaal belangrijke lessen op het gebied van rechtsstatelijkheid en democratie heeft geleerd. Het heeft in elk geval geresulteerd in een nieuw, democratisch gekozen parlement dat uitdrukking geeft aan het oordeel en de wil van de kiezers.
Dames en heren,
Inmiddels hebben we een nieuw kabinet dat bij zijn aantreden geconfronteerd wordt met geheel eigen uitdagingen. Deze uitdagingen waarvoor we ons gesteld zien, zijn groot en zijn legio. En wanneer ik zeg ‘we’, dan bedoel ik op de eerste plaats de politici, de bestuurders en de gezagsdragers. Wij zijn het die de handschoen dienen op te pakken om de economie weer aan te jagen, om de criminaliteit een halt toe te roepen, om sociale cohesie tussen burgers te bevorderen, om goede zorg en deugdelijk onderwijs te realiseren en om bijvoorbeeld zorg te dragen voor een betrouwbaar investeringsklimaat. Belangrijke en urgente projecten die op stapel staan dan wel reeds lopen, vragen om een adequate leiding, een doortastende aanpak en effectieve samenwerking.
De nieuwe megapier kan hierbij als voorbeeld dienen. Nadat de beslissing over de bouw van de pier uiteindelijk door het bestuur genomen was, is de realisatie voortvarend en adequaat ter hand genomen. Dit heeft geleid tot een fantastisch resultaat! Met dezelfde voortvarendheid moeten nu projecten als de raffinaderij en het ziekenhuis worden aangepakt. Een spoedige afronding deze projecten biedt een basis voor economische en sociale voorspoed, opdat alle burgers van Curaçao kunnen delen in de vooruitgang van ons land.
Er is dus volop te doen en het is zaak dat we deze uitdaging in 2018 met verve aangaan. U staat daarin niet alleen, het volk van Curaçao staat achter u. Gezamenlijk gaan we de strijd aan om onze doelen te realiseren. Die doelen dienen ambitieus te zijn, zonder daarbij de realiteit uit het oog te verliezen. Ik heb alle vertrouwen dat we in onze opzet gaan slagen, en dat 2018 een fantastisch jaar wordt voor ons mooie eiland.
Graag hef ik met u het glas. Mede namens mijn man Herman wens ik u en uw familie een gelukkig gezond en voorspoedig nieuw jaar.
Salut! Proost!


c: text/html

text:
Sherman de Jesus
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Sherman de Jesus (n. 11 di desèmber 1947 na Willemstad, Kòrsou) ta un sineasta, esenarista, produktor i direktor di pelíkula di Hulanda.[1]
Bida[editá | editá fuente]
For di 1970 De Jesus ta biba na Hulanda unda e tabata studia lei na Universidat di Utrecht. Desde añanan setenta el a produsi un gran kandidat di dokumentario i programa edukativo komo produktor-direktor pa e departamento di pelíkula di Radio Nederland Wereldomroep, unda el a haya un training formal den sinematografia. El a kontinua su estudio na Film Business School na Madrid, bou guia di Jonathan Olsberg i a sigui masterclass di István Szabó i aktuashon pa direktornan di Judith Weston na e Instituto pa pelíkula Maurits Binger.
Na 1981 De Jesus tabata ko-fundadó y promé direktor di "Nederlandse Filmdagen", un festival nashonal di sine na Utrecht. Den e mesun periodo e ta lansa e promé "Nederlandse Filmmarkt". Na 1988 e ta kuminsa produsí dokumentario pa pasa na televishon hulandes, skirbi esenario i produsí pelíkula. Na 1992 e ta produsi huntu ku Rudi Kross e dokumentario De Indiaan baarde een neger, kual título ta un tradukshon fo'i Gueni (Yukang a pari Gui ne). E dokumentario ta repasa e literatura di outornan kurasoleño den tres episodio: 'Ik ben niet ik' - Boeli van Leeuwen, 'Victor St.Jago' - Frank Martinus Arion i 'Niemand Goedenacht' - Tip Marugg.[2] Huntu ku produser Cécile van Eijk e ta lanta su kompania di produkshon Memphis Film & Television na 1994. Produkshonnan konsiderá un hit òf premiá tabata entre otro Daddy's Little Girl, Joy Meal, All is Light i Boy Ecury.
Na 1985 e tabata miembro di hurado pa e premio mas importante di sinematografia hulandes, konosi komo e "Gouden Kalf". E tabata miembro di e grupo dirigente di International Documentary Festival Amsterdam i ta miembro di direktiva di Nederlands Fonds ter Bevordering van de Culturele Omroep desde 2000.
Produkshon[editá | editá fuente]
- Portret van Cola Debrot, 1974
- Kapricho Antiano, 1986
- Nieuw Land, 1989
- De Geur van gras, 1989
- Let the Music Dance, 1990
- Pearl, 1990
- Rapper in de lage landen, 1990
- Verborgen triestheid, 1990
- De Indiaan baarde een neger, 1992
- De klimmer, 1994
- Gevangen op Java, 1995
- Ocalia, 1995
- Leve het bruine monster, 1998
- Geest van de werf, 1998
- De lange adem van Zuilen, 1999
- All Is Light - Jan Henderikse, 2001
- De tijd op je hielen, 2001 (vierdelig)
- Boy Ecury, 2003
- Kort! - Schat, 2004
- Jan Schoonhoven - Beambte 18977, 2005
- Zielen van Napels, 2005
- Omstreden vrijheid, 2005
- Izaline Calister - Lady Sings the Tambú, 2007
- Tulip Time - De opkomst en teloorgang van het Trio Lescano, 2007
- Fan, 2009
- Gods eigen parochie, 2011
- Alles moet nieuw - Piet Zwart, 2012
- Shtetl in the Caribbean, 2014?
- De wereld volgens Monsieur Khiar, 2015
- Carnotstraat 17, 2015
- De Zero Revolutie - Henk Peeters, 2015
- De laatste titel, 2015
- The Photograph, 2021
- Nieuw Licht – het Rijksmuseum en de Slavernij, 2021
- Dande di Aruba, 2021 (huntu ku Cindy Kerseborn)

robotstxt: allowed

filter: keep


text:
Otro oportunidad pa guia personal di e exposicion “Fissures”/Rupturanan na MANA
Otro oportunidad pa guia personal di e exposicion “Fissures”/Rupturanan na MANA
E exposicion “Fissures” di artista local Belinda de Veer a habri pa publico december ultimo den Museo Arqueologico Nacional Aruba (MANA). Riba peticion di publico lo ofrece un guia personal na interesadonan door di e artista y curador Renwick Heronimo. Esaki lo tuma luga riba diabierna dia 25 di februari di 7’or pa 9’or di anochi. Un y tur ta bon bini pa asisti gratuitamente.
Artista Belinda de Veer y curador Renwick Heronimo lo amplia riba e tema di e exposicion cu ta ‘catarsis’. Den psicologia esaki ta referi na e proceso terapeutico door di cua nos ta ventila y vence frustracionnan, emocionnan negativo y conflictonan. E resultado ta un estado di animo mas positivo y saludabel. E obranan di arte di Belinda ta expresionnan di su ‘catharsis’ personal cu ta relaciona cu situacionnan dificil y doloroso cu ela confronta durante ultimo añanan. E realidad di e pandemia Covid-19 ta hasi “Fissures”/ aki uno hopi actual y relevante.
Otro oranan publico pa bishita MANA y exposicion emocionante aki ta den siman di 9.00 or di mainta pa 5.00 di atardi y entrada ta gratis.
MANA ta informa cu den su espacionan ta mantene precaucion relaciona cu posibel contagio di Covid-19. Esaki ta ensera uzo di ‘handsanitizer’ , tapa boca y mantene distancia social.


text:
Durante e evento aki, lider nan di diferente departamento a hasi un presentacion cortico di 5 pa 10 minuut pa asina comparti cu e grupo di studiante nan trayectoria y experencia di crecemento professional dentro di e industria hotelero. Ademas di e presentacion nan, Aruba Marriott a prepara un treat di desayuno special pa e studiante nan den nan Grand Ballroom pa asina inicia e mainta cu hopi animo na Aruba Marriott.
Por medio di iniciativa nan manera esaki, Aruba Marriott ta inverti den programa nan di colaboracion pa asina desaroya abilidad nan importante di hospitalidad entre e hoben nan den nos comunidad local y prepara nan pa un futuro exitoso dentro di e industria. E vitalidad di mucha y hoben nan ta esencial pa e stabilidad y exito di cada comunidad, cual ta e rason pakiko Marriott ta hasi esaki un prioridady asina lidera positivamente e caminda pa sostene mucha y hoben nan dentro di e comunidad unda Marriott su hotel nan ta opera.
Mas di Aruba Marriott:
Aruba Marriott Resort & Stellaris Casino a habri na aña 1995 cu 411 camber y despues a añadi 3 camber mas na aña 2018. Na aña 1999 a habri Ocean Club cu 311 camber y na aña 2004 a habri Surf Club cu 900 camber. En total, e famia di Aruba Marriott ta consisti di mas o menos 1200 empleado den servicio directo. E compleho di Aruba Marriott ta esun di mas grandi den henter Caribe, tanto den cantidad di camber como den cantidad di emplead


text:
Nos botika ta spesífikamente dediká na nos pashèntnan ku ta hospitalisá i nos trahadónan. Na CMC un tim di botikarionan bon kalifiká i eksperensiá, huntu ku botikarionan klíniko ta brinda un servisio rápido, amabel i profeshonal. E tim aki ta dediká na brinda un kuido ekselente na e pashènt i lo sigi hasi esaki. Nos tin un stòk tremendo di remedi pa tur e nesesidatnan di nos hòspital.
E tim ta konsistí di botikarionan, téknikonan di maneho di remedi, téknikonan botikario, dispensador, assistant technical officers (ATO) i un staf atministrativo ku ta brinda un gran variashon di servisio, manera entre otro:
Entrego di resèpt di hòspital pa pashèntnan den hòspital i pashèntnan ambulatorio. Entrego aseptiko di kimoterapia.
Vigilansha di resèpt i konseho na botika klíniko.
Distribushon di remedi pa sala i departamentonan.
Gestion di formulario.
Informashon di remedi pa kontestá preguntanan i duna guia.
Garantía di kalidat di remedi i ambiente.
Drentando hòspital
Por fabor trese e remedinan ku bo ta tuma, inkluso remedi ku bo por haña sin resèpt òf remedi ku bo a haña serka un otro persona. Por fabor duna e enfermera ku ta kuidabo e remedinan aki ora bo drenta hòspital.
Spesialista Botika
Zohreh Safipour - Botikario
Zohreh Safipour, Pharm.D. ta un botikario hospitalario ku un treinen integral. E ta spesialisá riba tereno di Farmakologia Klínika; e ophetivo prinsipal ta mehorá e atenshon pa e pashènt pa medio di uso seif i efektivo di remedi.
E ta forma parti di vários tim di kuido multidisiplinario pa manehá uso di remedi na CMC. E ta un miembro di vários sosiedat profeshonal, inkluso e Dutch Association of Hospital Pharmacists (NZVA) i e Dutch Society for Clinical Pharmacology and Biopharmacy (NVKFB).
Deryck Levens - Botikario i Hefe di Servisio Botikario
Deryck Levens ta un botikario allround i eksperiensiá ku interés spesial pa pashèntnan ku farmakoterapia kompleho.
E ta traha huntu ku otro spesialistanan (inkluso esnan di otro sentronan médiko) pa garantisá uso sigur i efektivo di remedi pa pashèntnan di Curaçao Medical Center.
Komo Service Line Chief e ta komprometé na segurá i mehorá kalidat di seguridat di e departamento.
E ta miembro di e American Society of Health System Pharmacists i e Dutch Society of Hospital Pharmacists.


text:
Diasabra anochi den careda di 8’or varios unidad policial a bay cu urgencia panort di rotonde Cumana cu ta bay pa Sero Patrishi.
Na prome instante automobilistanan a papia di un accidente hopi serio.
Na yegada di polis a resulta cu tur esnan envolvi tawata bon.
Na e sitio nos por a mira e tres autonan envolvi, uno tawata un BMW y e otronan tawata un Altezza y un Toyota.
Na e sitio chauffeur di e Altezza a conta nos cu e tawata den e liña robes bayendo direccion Paperclip rotonde y a wordo gedal di patras door di e BMW. Esaki a causa cu e chauffeur a perde control completo ariba su vehiculo y den e maniobra e la dal e auto Toyota pone baha caminda parti pariba.
Mientrastanto e chauffeur di e Altezza a trata di domina e auto pero no ta logra y a kita bay na su man robes subiendo e berm rancando un palo di luz.
Na final e la keda parcialmente ariba e otro via cu bay zuid o sea direccion rotonde Cumana.Aki nan por a sosode un accidente mas serio ainda si tawata tin trafico yegando.
Na final nos a compronde cu un chauffeur a wordo deteni pa core auto bou influencia.
Caminda a keda cera pa algun rato pa asina esnan encarga cu e mantencion di e Boulevard por a kita for di caminda locual a wordo kibra.
Takelwagen a presenta pa bay cu e autonan cu no por a move ariba nan propio forsa.
Diasabra anochi den careda di 8’or varios unidad policial a bay cu urgencia panort di rotonde Cumana cu ta bay pa Sero Patrishi.


text:
Kico pa haci 48 ora of 2 dia prome cu yegada di horcan (si acaso a wordo confirma cu un horcan ta na caminda)?
BPrepara un espacio den cas unda famia lo bay encontranan nan mes durante e oranan cu e horcan ta pasando. E espacio aki preferiblemente ta un espacio unda tin poco of menos glas, bentana y porta.
BPrepara espacio na unda mascotanan lo pasa e horcan.
BYena gasoline of diesel den auto.
BPercura pa tin suficiente awa pa bebe pa cada miembro di famia (2 liter pa persona).
BCumpra algun cuminda di bleki y snacks (percura pa tin mecanismo di habri bleki na man).
BSi tin carni di frigidair, hisa e temperatura di frigidaire y vriezer na maximo capasidad y evita di habri esaki regularmente.
Lo tin mas recomendacion di Departamento di Salud Publico hunto cu Bureau Rampen Bestrijding Aruba, keda pendiente, keda bon informa!


text:
Aruba
Wendrick Cicilia: Conmemoracion 93 aña Anne Frank
Durente e ceremonia di conmemoracion di e fecha natal di Anne Frank Wendrick Cicilia, a presenta un discurso den cua e a subraya cu e historia di Anne Frank, ta reta cada cuidadano pa reflexiona tocante con e ta desea pa wordo recorda. E historia di Anne Frank ta un inspiracion profundo. E balornan cu e hobencita di apenas 15 aña a conserva; amor pa prohimo, paz, tolerancia y Convivencia ta locual nos mester rigi nos comunidad. Anne Frank a mantene su mes firma na su balornan te final y awe ta wordo conmemora como e simbolo di e balornan bunita aki cu ta fundamental den un sociedad harmonioso.
Anne Frank a inmortalisa su pensamentonan na momento cu e la documenta su balornan, su sentimentonan y su perspectiva den su diario. Un diario cu a siribi di inspiracion pa variosgeneracionan. Wendrick Cicilia a deserta cu Anne Frank a laga un legado atras. Un legado den optimismo den momentonan di adversidad, di amor den bista di intoleracia, di union embes di division y fe den humanidad y su creador. Wendrick Cicilia a subraya cu e mentalidad di un hoben di apenas 15 aña, ta demostra cu nos hoben tin pensamento nan fundamental y profundo cu por sirbi pa logra impulsa cambionan social den nos comunidad. Awe nos por mira falta di amor, tolerancia y Convivencia ta conduci un biaha mas na tension entre potencia nan mundial. Wendrick a subraya cu e balornan cu Anne Frank ta representa awe mas cu nunca ta vigente y ta necesario den e panorama mundial.
Inspira pa e sigiente palabranan den e diarion di Anne Frank;
“I don’t want to have lived in vain like most people. I want to be usefull or bring enjoyment to all people, even to those I have never met. I want to go on living even after my death”
Wendrick Cicilia a clausura cu e un mensahe pa tur cu tabata presente, pa motiva e publico pa reflexiona con nan ta bay causa un impacto positivo den nos comunidad y mas importante pa concientisa cada un presente cu nan tin un responsabilidad pa laga un legado atras, cu lo sirbi di inspiracion pa e generacionan cu ta bini.


text: Diadomingo madruga a drenta informe di cu ladronnan a kibra drenta y ta hortando e momentonan ey den Gravity Sport riba L.G. Smith blv., mesora a dirigi un patruya na e sitio. Na yegada di e patruya a bin compronde cu aki ta trata di un caso di kiebro y ladronicia unda un ladron a forza e porta usando un schroefdraaier y a drenta bay cu cantidad di holoshi Casio, varios shorts y shirts y tambe a bay cu e cashregister bashi for di e sitio. E camara di seguridad a capta tur cos y a pidi pa e investigadornan technico y forensyco.


text:
ORANJESTAD – Den cuadro di e palabracion entre pais Aruba y Hulanda pa mehora e maneho financiero di nos Pais, a inicia den januari un estudio riba e maneho y ehecucion di subsidio na pais Aruba. Ta trata aki di e ehecucion di punto A3 di e tema Maneho Financiero di e ‘Landspakket.’
E meta di e estudio ta pa, entre otro, evalua e maneho actual di otorgamento di subsidio for di perspectiva di eficiencia, efectividad y legitimidad. Lo bay wak mas di cerca con implementacion di e maneho di subsidio ta tuma luga cu e meta pa por mehora esaki. E resultado di e estudio aki lo mester resulta den proposicionnan concreto pa mehora e sistema di subsidio na Aruba.
E estudio aki ta wordo haci den forma di un colaboracion entre expertonan di Hulanda y Aruba. Como prome paso lo acerca durante e dianan aki un grupo amplio di departamentonan clave pa asina ricibi nan perspectiva riba e tema. Tambe lo haci un investigacion mas profundo riba dato y material existente.
E siman aki Minister di Finansa y Cultura pa medio di un carta a pone 50 instancia cu ta ricibi subsidio di Gobierno na altura di e estudio aki y alavez pidi nan cooperacion pa realisa esaki. Segun e agenda di ehecucion, e estudio aki lo mester ta cla pa 30 di juni 2022.


text:
MILAN – “E ta un momento masha special pa mi” e futbolista professional di e ekipo di Inter di Italia y di mayornan Arubiano, Denzel Dumfries a bisa recientemente ora cu e la tende di e gesto di gobierno di Aruba. “Mi ta bisa tur mucho di Aruba pa diverti y pasa e ratonan mas dushi posibel. Sigui boso soño!”, segun e portal di e club na cual Dumfries ta pertenece awor, esta Internews. Tabata siman pasa cu e Fundacion Cruijff a rindi homenahe na e futbolista ora cu a converti e nomber di e cancha na Jaburibari na cancha Denzel Dumfries. E futbolista mes lo ta na Aruba na juni proximo pa apertura di un torneo di weganan escolar. Potret cortesia Internews.
TEGUCIGALPA – E seleccion di futbol di Aruba sub20 a perde otro wega internacional, e biaha aki contra Guatemala cu e score di 2-1. E wega a cuminsa cu dominio di wega pa parti di Guatemala. Asina mes Aruba tabata prome pa habri e wega cu e prome gol di Evander Nedd den e prome 14 minuut. Guatemala a reacciona lihe y despues di 4 minuut Arquímedes Ordóñez a hinca un gol. Den di e dos tempo Allan Juárez a skop un bala cu e portero Erasmus no por a wanta. Cu e resultado aki, Guatemala ta logra 6 punto den grupo G y ta sigura su clasificacion pa cu e octavo di final pa premundial.
TEGUCIGALPA – Despues cu Aruba a wordo golea pa Panama algun dia prome cu score di 5-0, Aruba un biaha mas a cay venci pero e biaha aki door di El Salvador cu score di 4-1. E wega a tuma lugar diamars atardi na Honduras, unda cu e hungadornan Jonathan Esquivel, y Eduardo Rives a hinca un gol cada un y Javier Mariona a hinca 2. Pa Aruba Terrick Monsanto a hinca e unico gol.
ORANJESTAD - Diabierna 17 di juni na ocasion di apertura di Weganan Escolar 2022, WE Aruba, e futbolista profesional di e.o. seleccion nacional di futbol Hulandes, Denzel Dumfries tabata na Aruba y a hiba palabra na tur muchanan presente y desea nan exito durante e weganan escolar.
TEGUCIGALPA – E seleccion di futbol Sub20 di Panama a golea e seleccion di Aruba 5-0 den fin di siman na Honduras. Esaki ta e weganan eliminatorio di Concacaf pa e mundial Sub 20 cu ta tuma lugar na 2023 na Indonesia. E seleccion di Panama, dirigi pa e technico Venezolano Ángel Sánchez Mazana a domina e wega for di comienso. E hungador Javier Betegón a hinca e prome gol apenas 7 minuut despues di inicio di e partido, y despues 31 minuut su di dos. Kevin Garrido a hinca un di tres goal na di 42 minuut , Leonel Tejada na di 59 y Carlos Rivera a hinca e ultimo na e di 64 minuut.
ORANJESTAD – Diaranson e futbolista professional cu laso familiar cu Aruba, Denzel Dumfries a yega Aruba pa ta na e apertura dii Weganan Escolar di diabierna awor. E la topa mesora cu e minister di deporte Endy Croes na su oficina. Apenas e siman aki ainda, e la hinca un di e dos golnan cu e seleccion nacional di Hulanda contra Polonia den e wega cu a caba 2-2.
AMSTERDAM – Pa e Copa Mundial di Futbol 2022 na Qatar na November proximo, e pais anfitrion tin un escases grandi di hospedahe. Ta spera miles di centenares di persona, pero tin no tin suficiente camber di hotel. Como tal lo pone tentnan disponible den desierto unda cu por hospeda. E pais ta dispone di apenas 30 mil camber di hotel, di cual 80% ta reserva caba pa huespednan di FIFA. E tentnan ta un regla nobo di FIFA pa percura pa suficiente espacio di drumi, pa e huespednan. Ta spera 1.2 miyon di bishitante durante e torneo di 4 siman. Esey ta nifica cu e tentnan lo no trece un consuelo pa e problema.


text: Diadomingo madruga a drenta informe di cu un persona den auto lo ta coriendo tras di un auto cu lo a hit and run y ta na e rotonde banda di ex-Marathon. E persecucion a sigui te banda di Unicon Showroom na Avenida Milio Croes unda polis a para e vehiculo. A bin resulta cu e victima a persigui un auto robez cual lo tabata tin hende cu a drenta pa horta na su cas y ela purba sigue e 3 personanan encapucha pero na final a bin para cu ta 3 muher cu a keda tur spanta pasobra un auto tabata sigui nan tras.


text: Tin biaha, bo topa ku un di esnan ku ta bin na trabou, tin biaha ta aki pa studia, i den épokanan ta kumpli ku e a pasa para na ningun a bin mira riba dibertishonSinembargo, independiente pa por kiko ta mira, òf inclui kuantu ta gusta e pais i su pueblo, semper tin espasio pa un bon floria di moda kansá. Bai e ta eksakto ta ku nos a pidi pa e lector hasi den nos kantidat di Titel. Ta algu simpel manera falta di un chikitu carlo, òf un otro agente (di Sekos no sa con permanente un tanki), nos a skohe nos favorí dies. Un, nan no ta di dos a hasi e corta Siéntase liber agregá un observacion mas abou (òf bou di imagennan di nan mes) pa abundansia sa ku nos tin pèrdí. I mantene di sinfonia na e siguiente di kada dies keho di Sekos di su expatriados cookies. aproksimadamente Stond temporada ku ta nos ta bin ariba. Ma cuanto remente sa di diferente alegria e plan di Suela. Para di prueba pa rutgers.


text:
Diamars mainta a drenta informe di cu un cliente no a ser permiti sali for di parkinglot pasobra e cobrador no tin cambio pa 25 Florin na e parkinglot pabao di Kong Hing na Havenstraat, mesora a dirigi un patruya ciclistico na e sitio. Na yegada di e polisnan ciclistico na e parkinglot pabou di Kong Hing den Havenstraat. Na yegada di e polisnan e homber cu a yama Polis a declara cu nan no kier lage sali for cu su auto for di e parkinglot. E ta un cliente cubregularmente ta parkeer eyden y ta paga sali E sa haci uso di e parkinglot mas biaha. E biaha aki el a purba sali y ora di paga a saca 25 florin pa paga dos florin. E persona cu ta atende cu e Parkinglot no Tabata tin cambio di 25 florin. E persona a bise cu e no tin placa larga. A saca un florin los y nan no kier a tuma e florin pasobra ta dos florin. A bisa cu lo pasa bek laga e placa pasobra ta cliente. Esey tampoco a yuda y no kier a habri boom pa sali mientras no paga e dos florin. Finalmente a yama Polis pa atende e asunto. No tin placa pa cambio di 25 florin y no kier paga e persona sali. Finalmente nan a logra yega na areglo prome cu Polis a yega. A logra paga pero asina mes e chauffeur a keda warda Polis pa splicanan kico a sosode. E Tabata un semi secuestro pa algun minuut pa un simple falta di dos florin los pasobra e parkinglot no Tabata tin cambio di 25 florin
2 thoughts on “Pa 2 Florin a tene cliente regular y su auto como rehen na e parkinglot pabao di Kong Hing na Havenstraat!”
-
bo kier gana placa, por favor duna un bon servicio y tene un caja chica cubo at al times.
akinan bo a perde un cliente fijo.
-
Tur esaki nota nesesario?! Dos manera, e cashera por tin cambio den caha. Y e cliente por a bai na e supermarket cu ta keda eybanda pa hasi cambio, cuenti jama polis pa e cos aki no twt nesesario. Esaki nota noticia Sorry!


text:
Oranjestad – Den un conversacion cu Sra.Xiomara Ruiz Maduro a splica den un forma cla cu e prima di Azv ta bay subi. E la trece dilanti su comentario bisando cu atravez di e renobacion di hospital e costo lo por bira 1 biyon florin.Sra.Ruiz Maduro a bisa cu e ley cu a wordo pasa na 2013 a puntra e mandatario con ta bay cubri e gastonan,gobierno lo tin di bay paga mas na Azv,e la sigi bisa ora a hasi e pregunta tambe pa e raport di factibilidad e hora e contesta a bira for di ministro Zievinger e tempo ey cu e projecto aki ta un necesidad. Pues no ta logico pa bin cu un plan di factibilidad,Segun e parlamentario di Mep un barbaridad di contesta,y e a sconde cu lo bin medida pa pueblo. Loke ta e ministro nobo di salubridad si e kier a hasi cosnan bon anto e mester a percura pa 42 miyon extra cu e pueblo ta bay paga na e compania cu a wordo eligi pa gabinete eman pa hasi e projecto aki,lo tabata mehor si e 42 florin mijon aki mester a wordo hinka riba cual no ta beton.
Sra.Xiomara Ruiz maduro ta sigi duna mas detaye via nos Player:


text:
ARUBAHUIS TA CONOCE UN DIRECTORA AD INTERIM PA 3 LUNA MIENTRAS TA HABRI PROCESO DI SELECCION PA UN DIRECTOR NOBO DI ARUBAHUIS
Ya pa algun siman caba, Arubahuis ta sin director. Gobierno di Aruba pa e motibo aki a dicidi pa apunta un persona cu tin experiencia den maneha Departamentonan di Gobierno pa structura e organisacion di Arubahuis.
Señora Glenda Hernandez, kende recientemente a termina su contract di trabou na Aruba pa bay establece bek na Hulanda, a keda apunta den e cuadro aki, mirando e experiencia y conocemento cu señora Hernandez tin den maneho di departamentonan di Gobierno na Aruba.
Señora Hernandez a wordo pidi pa restructura e organisacion Arubahuis pa 3 luna. Den e periodo aki, Arubahuis lo muda y e proceso pa haya un director nobo lo encamina den e periodo aki tambe. E procedura di ‘werving en selectie’ lo cuminsa pronto y lo publica un anuncio pa esnan interesa den e posicion aki na Hulanda, por solicita.
E funccion di Arubahuis na Hulanda ta sumamente crucial especialemente pa diplomacia, pa e relacion entre Aruba cu Hulanda. Y den e cuadro di urgencia, y a base di investigacionnan di Centrale Accountantsdienst cu tawata andando, a scoge pa manda un persona cu tin amplio experiencia y conocemento con ta maneha departamentonan di Gobierno cu un tarea specifico pa structura e organisacion.
Gobierno ta spera cu pronto e procedura pa yega na un director nobo por wordo anuncia den medio di comunicacion y tambe ta spera cu tin suficiente interes pa yega na un bon director pa Arubahuis.


text: Diasabra anochi polis atento patruyando den Shelpstraat a tuma nota di un dama canando riba caya durante oranan di “TdQ”, mesora a pare y detene. Esaki ta bira e di 8 detenshon pa awenochi, lo tabata tini un detenshon na e crusada pa bay Kazerne na Savaneta, despues di esaki tabata tini 1 detenshon na Tanki Leendert, y despues 2 detenshon den Rembrandtstraat. Van di tranprot di C.E.A. a bini na e sitio y a transporta e detenido pa warda di polis unda e lo ricibi su boet pa viola “Toque de Queda”.


text:
Gobierno a tuma nota di publicacionnan tocante un vuelo recien di e compania Emtrasur pa Argentina. E compania aki tambe a efectua un vuelo di cargo pa Aruba dia 16 di mei 2022.
A base di loke a pasa na Argentina a dicidi cu no lo duna e compania aki permiso mas te ora cu tin mas claridad riba e alegacionnan treci dilanti. E autoridadnan concerni na Aruba ta bezig ta colectando mas informacion tocante e caso for di instancianan (internacional) concerni y a base di esaki lo tuma un decision final.


text:
Kralendijk- Miembro di Konseho Insular pa MPB, Edwin (Din) Domacassé a hasi pregunta por eskrito na Diputado Hennyson Thielman, tokante tardamentu den pago di parti di gobièrnu na entre otro kontratista riba nos isla.
“Komo representante di e digno pueblo di Boneiru, a yega na mi atenshon diferente keho i remarke pa loke ta trata pago hopi lat na kontratistanan i instansianan ku a ehersé un trabou pa gobièrnu. Mi mes komo persona por èhèmpel a bai atendé un asuntu hopi simpel pa loke ta trata e ‘slipway’ i mi a keda mandá di kashi pa muraya:, asina Domacassé ta skibi.
Segun Domacassé, informashon ta drenta ku hopi hende ta hasi trabou pa gobièrnu pero nan no ta haña nan sèn na tempu. Personanan ku a kumpli kabalmente ku gobièrnu desde novèmber di aña pasá, ainda no por disponé di e pago korespondiente.
Desanimá
Domacassé a sigui splika ku esaki ta buta ku nan ta wòrdu desanimá pa sigui traha pa gobièrnu i esaki tin komo konsekuensia ku otronan pafó di Boneiru ta bin tuma e trabou pasobra nan ta mas fuerte na saku. “Ora ku bai averiguá unda e asuntu ta pegá, na tur momento ta mustra ku e kos ta pegá na e departamentu di finansa. Pero no ta e departamentu al lo largo ta keda huzgá, pero e gobièrnu di Boneiru den su totalidat”, asina Domacassé ta skibi den su karta pa Thielman.
Segun Domacassé, bou di portofolio di kolega diputadonan e mesún fenómeno ta tuma lugá. Aunke e ta bisa di por komprondé ku e isla ta den tempu di korona i situashon di krisis, pero ku ta nèt den e tempu di krisis pagonan mester kana pa aliviá hopi doló den nos komunidat.


text:
Den Haag – Durante e kòmbersashon ku gezaghèber Edison Rijna tabatin ku minister Ferd Grapperhaus di Hustisia i Siguridat un kantidat grandi di tópiko a bin dilanti ku komo liña kòrá oumentu di siguridat na Boneiru.
Nan a papia tokante fortifikashon di supervishon di frontera kaminda e ‘Multidisciplinaire Maritieme Hub Bonaire’ (Punto Sentral di Konekshon Marítimo Multidisiplinario Boneiru) ta bai hunga un ròl importante. Pa esaki resientemente e partidonan involukrá a firma un deklarashon di intenshon ku awor akí nan ta prosesando ku hopi determinashon. Nan a papia tambe tokante lantamentu di un Sentro Regional di Informashon i Ekspertisio Hulanda Karibense, intenshoná pa mehorá interkambio di informashon den e lucha kontra kriminalidat organisá supversivo.
Outoridat
Rijna a traspasá e mensahe tambe ku gezaghèbernan di e entidatnan públiko lo mester haña mas outoridat gubernamental, ku e burgemeesternan na Hulanda Oropeo komo ehèmpel. Ta trata e ora ei di por ehèmpel e posibilidat pa temporalmente prohibí un malechor pa bai su kas despues di violensia doméstiko òf seramentu di kasnan kaminda nan ta bende i/òf usa droga.
Grapperhaus a anunsiá ku ta bai kontinuá ku inisiativanan pa tene hóbennan riba e bon kaminda i alabes amplia esakinan. Ta amplia e ‘leerorkest’ ku a kuminsá komo proyekto piloto i hib’é otro skolnan tambe. Banda di esei ta amplia e proyekto ‘Abo so ta determiná ken bo ta’ pa hóbennan di entre 10 i 12 aña, bou di e nòmber AJB Junior. Esaki ta tuma lugá den koperashon ku Entidat Públiko Boneiru i Johan Cruyff Foundation.
Mosaiko
Na final di e kòmbersashon minister Grapperhaus tabatin un sorpresa mas pa gezaghèber Rijna: e mandatario a entregá Rijna un mosaiko ku un imágen di Dama Hustisia. E mosaiko ta intenshoná pa personanan ku a duna un aporte spesial na mehorashon di nos estado di derecho.


text:
Algun tempo atras e organisacion di Baseball Clasico 40+ a bini cu e tremendo iniciativa di introduci e baseball veterano na Aruba y mesora a haya su respaldo sigur di nos ex-peloteronan di baseball. Actualmente tin varios ekipo militando den e campeon di baseball veterano 40+, mientras e acohida ta uno grandi di tur esnan cu ta sigui esaki di cerca. Awor ya caba nan ta organisando nan prome torneo internacional cu sigur ta un bunita gesto pa e fanaticada por recorda e bon temponan di e baseball local den pasado. Ta ken no ta corda peloteronan grandi cu a milita den entre otro Richmond, Marlboro, Aruba Video Center, Spuiters, Heineken y asina nos por sigui menciona hopi mas.
Un danki sigur na Lotto, e Loteria di Aruba pa medio di Comision di Subsidio cu a subsidia e torneo internacional di baseball veterano 40+ na Aruba.
Cumprando weganan di Lotto, e Loteria di Aruba bo ta contribui na deporte riba nos isla. Meta di e fundacion ta pa organisa loteria, cambia bida di su hungadonan y na mes momento inverti den deporte local pa medio di donacionnan na e Comision di Subsidio.


text: Despues di fakkel y na puntonan strategico motorunit a eherce su controlnan. Mas o menos 170 auto a wordo para y controla. Un total di 30 multa a wordo reparti entre otro pa surpasa velocidad maximo, core cu celular den man, maneha sin rijbewijs y core bou influencia di alcohol. Remarcabel ta cu 3 chofer a risibi un multa pa surpasa velocidad maximo tawata coriendo ariba 140 km pa ora, 7 chofer a wordo deteni pa core bou influencia di alcohol di cual 3 di nan nan rijbewijs a wordo “ingevorderd” (Kita nan rijbewijs).


text:
Ya ta diez aña pasa cu Aruba a keda geshock dor di asesinato di periodista di television John Anthony ‘Poentje’ Castro.Te dia di awe no a detene ningun sospechoso pa e asesinato aki.
Recientemente un team di Cuerpo Policial di Aruba, riba peticion di Ministerio Publico, a traha riba un revision (review) di e investigacion aki cu ta carga e nomber di “Apollo”.
E revision a hiba na puntonan di referencia concreto pa mas investigacion, a base di cual a keda dicidi pa start e investigacion di nobo. Den e periodo venidero lo traha cu dedicacion na activamente scucha testigonan cu por aporta na soluciona e caso.
Ademas Cuerpo Policial di Aruba y Ministerio Publico ta convenci cu tin hende cu tin conocimento di e caso, pero cu te ainda no a papia nada.
Un yamada urgente ta bay na personanan cu tin conocimento tocante e asesinato di Poentje Castro, of cu sa kende(nan) a comete e asinato aki, pa meld nan mes. Por meld anonimamente via tiplijn 11141.


text:
Tempo: Awe anochi: parcialmente nubla y generalmente seco den marduga y mayan: parcialmente nubla cu un posibel awacero pasahero
temperatura maximo 32 grado celsius
temperatura minimo 26 grado celsius
indice di calor (heat index) den y rond
di oranan di merdia: 33 pa 36 grado celsius
uv index: 12
bahada di solo : 6:52 pm
subida di solo : 6:29 am
Biento: Modera te basta fuerte for di oost; forsa 4 te 5 (20 te 39 km/ora, 11 te 21 nudo).
den dia fuerte te duro den rafaga; forsa 6 te 7 (40 te 61 km/ora, 22 te 33 nudo).
situacion general di tempo pa proximo 24 ora: no ta spera cambionan grandi den e tipo di weer
cu tin actualmente. E atmosfera ta relativamente seco y pa e motibo aki no ta spera awacero di
importancia den proximo 24 ora. y stof fini di sahara lo stroba visibilidad un poco durante
proximo dia of dos.
condicionan maritimo/ estado di lama: Na partinan protehe di costa: leve na partinan zuid: trankil te modera na partinan oost te noordwest di costa:generalmente modera.
olanan lo ta entre 4 pa 6 pia
aviso/ alerta: Operadornan di boto chikito mester bay cu cautela na partinan oost te noordwest di costa.
fenomenonan special: ningun
potencial di awacero pa proximo 24 ora: 1 mm of menos; localmente esaki por varia
registracion di temperatura (grado celsius) y awacero (mm) den ultimo 24 ora (8’am pa 8’am):
airport : max 32 / min 26 / 0.0 mm
westpunt: max 32 / min 26 / 0.0 mm
sta rosa: max 32 / min 26 / 0.0 mm
pronostico di tempo pa proximo 3 dianan: parcialmente nubla cu un awacero pasahero.
biento lo ta for di oost y modera te basta fuerte, fuerte te posiblemente duro den
rafaga; temperatura (grado celsius) max / min lo ta: 32 / 26


text:
LOS ANGELES — E ekipo di Los Angeles Dodgers a anunsia ku Kenley Jansen lo perde e komienso di temporada regular pa motibu di un operashon ku a keda hasi na pia robes di e pelotero pa kita un kresementu di un wesu. E ekipo ta kere ku Kenley lo perde entre 8 pa 12 siman.
Tabata siman pasa ku Kenley a sinti inkomodidat ora e tabata kore. Mes ora e ekipo a laga saka potret di e pia di e picher ku a mustra un kresementu di un wesu den su pia. Bou di direkshon di e dokter di ekipo Kenley a keda opera ayera na hospital Cedars-Sinai na Los Angeles.
Dodgers a bisa ku Kenley lo tin ku hasi uso di kruk pa kana durante e siguiente 10 dianan aproksimadamente i despues lo tin su pia den un buts speshal pa 3-4 siman. E ekipo a duna di konoso ku e regreso di Kenley ta depende di kon lihe e rekupera di e operashon pero ta estima ku lo tuma entre 8 pa 12 siman. Na 12 siman for di awe ta nifika ku Kenley lo ta bek ku e ekipo banda di 13 di mei proksimo.
Den 2014 Kenley a salba 44 partido pa Dodgers ku un efektividat di 2.76 den 68 partido.


text:
Debi na hopi petishon, mas oportunidat pa inskribí pa lès di muzik aña akadémiko 2021-2022 di Amak.
Debi na hopi petishon, mas oportunidat pa inskribí pa lès di muzik aña akadémiko 2021-2022 di Amak.
Despues ku na di yüli tabatin hopi interes pa inskripshon di un kantidat di hóben, hóben adulto i penshonádonan a inskribí pa formashon musikal na Festival Center, riba hopi petishon, Amak ta bolbe habri oportunidat pa inskripshon nobo pa les di muzik na entrante 1 di sèptèmber 2021.
Naturalmente esnan ku kuminsá un luna mas lat, ta tèrminá un luna mas lat tambe..
Ta bon pa bolbe enfatisá riba riba e importansia, ku Prins Bernhard Fonds a duna sosten finansiero na e aña akadémiko ku a tèrminá, durante kua 10 hóben i hóben adulto a risibí instrukshon musikal básiko, pa por siña toka Trompèt,Saksofoni Trombon.
Kòrsou tin un skarsedat di profeshonalnan den e sekshon di brass, i ta pa e motibu ey Amak lo kontinuá ku e lèsnan di brass..
Tantu esnan ku ke siña toka un intrumènt, komo esnan ku ya kaba tin un tiki eksperiensia, por inskribí pa e siguiente instrumèntnan: Piano, Basgitaar, Kitara, Perkushon, Drum, Trompet,Saksofon, Trombon.
Dosentenan kalifiká lo duna instrukshon musikal, konforme un método efisiente.
Lo tin diferente tarífanan atraktivo pa famia i penshonadonan tambe.
Si bo tin interes i bo ta dispuesto pa tur dia praktiká riba e instrument ku bo a skoge, den reletivamente korto tempu, bo por siña toka algun kansion pa por relahá bo mente.
Por pasa buska formulario di inskripshon i informashon tokante tarifa i kondishonnan na Cur Festival Center, di djaluna pa djabièrnè entre 09.00 mainta te 7 or anochi.
Por yama yambe na Curacao Festival Center na e numberta +5999 5636368.
Amak ta krea oportunidat pa un i tur ku ke siña toka un intrumènt, na un tarifa pagabel i na un nivel efisiente.


text:
ORANJESTAD, 07 oktober 2020. Segun resumen di awe por tuma nota cu mas persona ta sigui recupera, un total di 35 persona awe a recupera, tin un total di 25 caso nobo di Covid-19, di cual tur ta residente, ("positivity rate" bou residente ta 18%). E total di casonan activo a baha cu 10 persona y ta na 424 awe, total di testnan haci ta 229, testnan haci bou di residentenan na laboratorio di hospital ta 141 y total di caso di fayecimento relata na Covid-19 ta keda 31.
Hospital ta informa cu tin un total di 25 persona interna di cual 9 ta den cuido intensivo y 16 ta isola riba piso general.
Ban sigui cuida, Aruba ta conta cubo pa sigui maneha y controla e virus di Covid-19.


text:
Despues di a lucha hopi aña cu enfermedad, ayera den oranan di anochi a drenta e tristo noticia cu e conocido Edgar “Hapa” Croes a bay sosega. E tata di 5 yiu, segun informacion, el a bringa hopi tempo contra di e enfermedad di cancer pero ayera el a perde bataya.
Nos tur conoce Hapa di e mundo di turismo, e tabata doño antes di Watapana Tours. E ta un figura prominente den e dushi districto di Sta. Cruz. Di parti gerencia y team completo di MasNoticia.com, ta desea famia hopi forsa den e momentonan dificil aki y cu Hapa sosega na paz den brasa di nos Señor Dios.


text:
Selebrá bida
Ora ta trata di eventonan importante di bida manera kumpleaño, boutismo, risibimentu òf kasamentu, nos ke pa tur kos kana segun plan. Pa logra esaki ta pone hopi atenshon i dedikashon pa yega na e resultado deseá. Meskos ku e eventonan akí, un entiero ta un evento sumamente importante. Esaki ta e momentu ku ta tuma despedida i alabes selebrá i rekordá bida di un ser kerí.
Gastunan inesperá
Un entiero kasi semper ta inesperá. Esei ta nifiká ku tin ku regla hopi kos den korto tempu i si bo no ta bon sigurá bo gastunan por akumulá drástikamente. No laga esei tambe ta un sorpresa. Kuminsá plania bo entiero awe mes. Laga Extura dunabu un man.
Nos paketenan: http://www.extura.cw/kua-seguro-ta-kumbini-mi/
Bo tabata sa ku?
- Na Kòrsou tin mas ku 1200 hende ta muri pa aña, ku ta 100 hende pa luna i 25 hende pa siman?
- Un entiero ta kosta entre 7 ku 15 mil florin i ku e gastunan ta subi anualmente?
- Pa falta di un bon seguro hopi hende no por tuma despedida manera nan ta deseá?
- Anto ku esaki ta trese problemanan innesesario pa esnan ku ta keda atras?
- Extura ta kòrda tambe riba esnan ku ke reuní na nan pais natal?
- Mas yòn bo kuminsá mas barata esaki lo sali bo?
Plania adelantá
Bo tambe ke pa bo ser nan kerí por tuma despedida di bo na e mesun manera ku nan a selebrá bida huntu ku bo, liber di gastunan inesperá? Plania bo entiero huntu ku Extura. Extura ta mas ku un seguro di entiero. Extura ta bo man finansiero den temporada difísil.
Paso bo entiero ta bo responsabilidat bou di nos guia i seguridat!
Bishitá nos wèpsaitnan aki


text: Diasabra atardi a drenta informe di un accodente cu hende herida na e cruzada Caya Ing. Roland H. Lacle cu Van Leeuwenhoekstraat, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda e dama chauffeur di un Nissan March biniendo for di zuid no a para pa duna preferencia na un Jeep bayendo pabao den Van Leeuwenhoekstraat y a dal e auto spin esaki 90 grado y e Jeep tambe bira 90 grado dal un palo di lus y tambe un tubo di lus di trafico kibra. Debi na e impacto e dama tabata keha di problema di halamento di rosea. Na yegada di e ambulans nan a atende e victima y a transporte pa hospital.


text:
Organisashon Mundial di Salú
Organisashon Mundial di Salú (WHO) ta un agensia spesialisa di Nashonnan Uni ku responsabilidat pa salubridat públiko internashonal.[1] Su konstitushon, den kual struktura i prinsipionan di WHO ta stipulá, ta splika ku su meta prinsipal ta pa asegurá "alkanse pa tur hende di e nivel mas haltu di salubridat posibel".[2]
Organisashon Mundial di Salú a establese dia 7 di aprel 1948, riba kual fecha ta konmemorá anualmente Dia Mundial di Salú.[3] Sede prinsipal di WHO ta na Ginebra, Suisa, ademas di su seis ofisina regional semi-outonomo i 150 ofisina local ront mundu. Na 2017 Tedros Adhanom Ghebreyesus a keda elegí komo sekretario general di WHO.


text:
Den un reciente entrevista cu psicologo Ricardo Leal a splica tocante e consencuencianan cu por tin si un pareha divorcia of separa anto e consecuencianan cu esaki ta trece cu ne pa e muchanan.
Importante ta pa no kibra e relacion cu tin cu entre mayornan y yiunan a apesar di circumstancianan. Tin occasion cu ambos mayornan mester pone disciplina pa nan yiunan. No pone e culpa riba un di mayor pa asina e otro mustra cu ‘ta e bon mayor cu no ta zundra’.
Sinembargo e splica cu e condicion cu e muchanan ta biba ta wake mayornan divorcia tambe cu mayornan cu ta eynan constantemente. Den e separacion e mucha semper lo tume manera un abandon ‘ba lagami’.
E mucha semper lo pensa cu esun cu a bay ta paso esun cu a keda a core. Un di dos ta culpabel e mucha tin den cabes ‘esun cu a keda ta culpabel’. Den e sentiment di tristesa pa abandon of rabia ta trece consecuencianan. Pero no den tur caso.
Tin cantidad di hende cu a yega cu muchanan cu ta mala mucha y ta paso diferente situacion na cas anto e mucha ta haya e gana di haci locual e kier. E mayornan no ta pone limite na locual e mucha mag di haci of no ‘e limite mester keda’.
Aunke e ta bisa cu e separacion ta considera tambe manera un perdida, pero no ta comparable ora ta uno total. E ta splica cu e proceso ta den e caso di dolor. “No ta e hecho so simplemente papi no ta biba na cas pero no a perde nada. No mester wake manera un perdida.”
Den parti di divorcio e mucha ta cuminsa sinti rebelde, e abandono, den algun caso e ta cuminsa bay malo na scol ‘cosnan ta pasa pero no ta cu tur mucha’. Algun mucha ta cuminsa paso e no por enfoca paso e ta enfoca riba e dolor. Anto eta enfoca riba e dolor paso segun e mucha el a perde mi tata.
Ta importante pa hende sa cu no tur ora tur cos por warda trata mescos. “E prome ta edad, e di dos ta e structuctra personal di e mucha y e di tres ta con e tata ta actua cantidad di tempo cu ta dedica na e mucha. E di 4 ta con e mama ta actua of kico eta bisa dilanti e mucha.”
Di un otro banda tambe porta e mama ta papia bunita pero no ta haci e trabou extra di contene y sostene e muchanan of mucha di un manera mas profundo durante un periodo pa e mayor cu ta keda. Con e e resto di famia ta maneha e situacion, suegra y cualkier familiar.
Pa un ex pareha por mantene un bon imagen di e muchanan sea cu nan welonan, suegro y familiar. E influencia di famia extendi por afecta un mucha y mas ora nan ta biba na e mesun cas. Personanan cu ta cercano di mucha mester cauteloso kico nan ta bisa of ki comentario nan ta duna.
Sr. Leal ta splica cu tambe e por ta cu mayornan ta presente den bida di nan yiu pero e mucha na scol ta diferente. E ta remarca cu e mucha ta gara influencia cu ‘mala mucha cu juffrouw of cu otro muchanan’. Na e area di cas e ta funciona stabiel pero nan por wak e simptoma na scol y den nan fisico.
Ta importante pa nan ricibi e orientacion pa separacion. Tin mucha cu ta bira miho na scol pa motibo cu e dolor ta fuerte cu e focus ta riba materia di scol. Pero tin esnan si ta faya completamente.
Den e punto academico ta bon pero psicologico ta otro. Pero eta scondiendo su dolor pa motibo di un mascara. E dolor ta esun cu ta pone nan rebeldia. Parti di desaroyo di e mucha.


text:
Ortografia di papiamentu
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
.
Ortografia di papiamentu (òf papiamento na Aruba, papiamentu na Boneiru i Kòrsou) ta enserá e reglanan di puntuashon i di skirbi e idioma. E ortografia di papiamentu ta varia un poko entre esun uzá den Antias Hulandes, ku tabata disidí pa e gobièrnu di Kòrsou for di aña 1976, i esun uzá na Aruba. Algun diferensia entre esun di Antias i esun di Aruba ta e preferensia di pronunsiashon di algun lèter i kon ta skibi sierto palabra en general. Mihó bisá, e preferensia di tin reglanan fonétiko òf etimológiko. Un diferensia di e idioma mes ta e preferensia di uzo di algun palabra riba otro. (nota: papiamento na Aruba ta skibi otro. por ehèmpel: John ta bay hunto cu mi na mi wela su cas y come pisca crioyo (John ta bai huntu ku mi na mi wela su kas i kome piská krioyo). Tur papiadó di papiamentu, tantu na Aruba, Boneiru i Kòrsou ta komprondé otro perfektamente.
Alfabèt[editá | editá fuente]
Di e lèternan aki, por modifiká kuater vokal: è, ò, ù, ü.
ñ ta e úniko konsonante ku por modifiká i su nòmber ta eñe.
Ku e lèternan aki tin kuater dígrafo tambe. Esakinan ta ch, sh, dj i zj.
Tur e vokalnan menshoná tin un zonido so, ku eksepshon di e, ku por tin e zonido di shua (ə). Ehèmpel: "tres" vs. "mangel".
Sierto konsonante segun reglanan di Antias[editá | editá fuente]
Segun reglanan di Antias, tin sierto kaso ora ta huza e konsonantenan c, j, q i x. Esakinan ta:
- Solamente den kombinashon ku otro konsonante, manera ch, dj, èts.
- Den matemátika, kímika, èts.
- Den nòmbernan propio: Carlos, Jacob, Quincy, Xavier
- Esaki no ta inkluí nòmbernan di kariño adaptá di esaki
- Den nòmbernan geográfiko
- Palabranan fiá i adaptá di otro idioma
Vokal, diptongo i triptongo[editá | editá fuente]
Ora ta skibi palabranan, partikularmente palabranan fiá di hulandes, no ta skibi vokal dòbel, a menos ku ta tende dos vokal den pronunsiashon. Ta nifiká ku, por ehèmpel, no ta skibi "spaar", pero "spar". Algun ehèmpel di palabranan ku si por: oochi, reeduká, koopera, kreensia. Tambe no ta sigui e regla hulandes di pone trema (¨) pa distinguí entre e dos vokalnan.
Den papiamentu por haña varios kombinashon di vokal, òf diptongo. Esaki ta un lista di nan tur:
- Esaki ta un eksepshon di e regla di aksènt grave. Tin hopi palabra ku e diptongo èi i pa redusí signonan ortográfiko na un minimo, a disidi ku ta skibi e diptongo aki sin aksènt.
- Esaki tambe ta un eksepshon di aksènt grave. Tin hopi palabra ku tin e diptongo òu i aki tambe tin ku redusí signonan ortográfiko den tekstonan. Tambe e diptongo au no ta korekto. Por ehèmpel, e palabra mester ta outo, no auto.
Algun regla di vokal i diptongo[editá | editá fuente]
- No ta kuminsá ningun palabra ni ningun sílaba ku diptongo ku ta kuminsá ku i òf u. Na luga di esaki ta huza y i w.
- Ehèmpel: yabi, wowo.
- No ta skibi e konsonante y entre e vokal i i un otro vokal.
- Ehèmpel: antiano, no antiyano.
- No ta skibi e konsonante w entre e vokal u i un otro vokal.
- Ehèmpel: yuana, no yuwana.
Triptongo[editá | editá fuente]
Triptongo ta kombinashon di tres vokal. Aki ta lista nan tur:
- Pa limitá aksènt, no ta pone aksènt grave riba e di e triptongo uei, ounke ta pronunsiá un è.
Konsonante[editá | editá fuente]
Segun e reglanan di papiamentu di Antias, e konsonantenan vet tin algun regla i eksepshon.
- Mantené e sílabanan inisial ab-, ob-, sub- i ad- solamente kaminda e konsonantenan b i d ta zona asina.
- abreviá, pero apstene
- obligá, pero ophetivo
- Pa haña e zonido sonoro di g dilanti e, è òf i, mester interkalá un u.
- guera, no gera
- sigui, no sigi
E regla no ta aplikabel ora ta pronunsiá un shua.
- sanger
- mangel
Sigun reglanan ortográfiko di 1976 ta solamente un konsonante, esta n por a skirbi dòbel, si ta trata di un palabra ku e sufiho di plural -nan. Ehèmpel: pannan, sènnan.Na 2007 a disidi ku ta usa tambe: 1. palabra ku ta kuminsá ku n i ta kompañá pa e prefiho in-. Ehèmpel: innatural, innesesario. 2. palabra ta kaba ku m i ta kompañá pa e sufiho -mentu. Ehèmpel: leimmentu. 3. palabra kompuesto di kua e promé ta kaba ku s i e di dos ta kuminsá ku s.Ehèmpel: dosshen, tresshen. 4 palabra ku ta kuminsá ku p i ta ta kompañá pa e prefiho sup-. Ehèmpel: supprograma.
Aksènt[editá | editá fuente]
Normalmente, na papiamentu e énfasis di un palabra ta kai semper riba e último sílaba di un palabra ku ta kaba ku konsonante, òf riba e penúltimo sílaba di un palabra ku ta kaba ku vokal. Naturalmente tin eksepshon i pa nota esakinan na papiamentu ta huza dos tipo di aksènt: aksènt grave i aksènt skèrpi. Pa palabranan ku aksènt grave no tin regla spesial. Pa huzo di aksènt skèrpi, tin algun regla.
Ta pone aksènt skèrpi riba tur palabra polisilábiko:
- Unda e énfasis ta kai riba e último sílaba, i e palabra ta kaba ku un vokal:
- piská
- informá
- kachó
- Unda e énfasis ta kai riba e penúltimo sílaba, i e palabra ta kaba ku un konsonante:
- fásil
- hóben
- miéntras
Esaki no ta inkluí palabra ku ta kaba ku un shua siguí pa un konsonante:
- mangel
- amandel
- koper
- Unda e énfasis ta kai kualke otro kaminda ku no ta último òf penúltimo:
- sílaba
- sientífiko
- áwaseru
Aksènt no ta kambia ku palabranan ku ta terminá ku e sufihonan mente òf nan. Si nan tabata tin un aksènt, e ta keda, si no tabata tin, no ta pone un aserka.
Algun ehèmpel:
- íntimo ta bira íntimamente
- fásil ta bira fásilmente
- piská ta bira piskánan
- regla ta bira reglanan
Eksepshon[editá | editá fuente]
- Si e sílaba ku énfasis mester risibí un aksènt grave i un aksènt skèrpi, no ta pone aksènt skèrpi riba e sílaba.
- No ta pone aksènt skèrpi riba palabranan unda e énfasis ta kai riba e último sílaba, i ta kaba ku un diptongo dekresiente òf un triptongo.
- kabai
- Kòrsou
- Tambe pa redusí huzo di signo ortográfiko, no ta pone aksènt skèrpi riba tabata ku tabatin.
- No ta nesesario pa pone aksènt riba lèter kapital.
- Último i Ultimo ta korekto
Lèter kapital[editá | editá fuente]
Ta skibi ku lèter kapital:
- E promé lèter na prinsipio di un teksto
- E promé lèter na prinsipio di un frase, esta semper despues di un punto ( . ), un signo di interogashon ( ? ), òf di ekslamashon ( ! )
- E promé lèter di nòmbernan propio di un persona, animal òf opheto
Nòmber di deidat i di personanan divino i nòmber geográfiko ku ta pertenesé na e grupo aki; "San" i "Santa" dilanti un nòmber tambe
- Títulonan òf nòmbernan di dignidat manera
- Sumo Pontífise
- Su Mahestat
- Palabranan prinsipal den títulonan i epígrafenan
No ta skibi ku lèter kapital:
- Nòmber di dianan i lunanan
- djaluna
- aprel
- Nòmber ku ta deriva di nòmbernan geográfiko (sustantivo i athetivo)
- un arubiano
- un buki hulandes
- Idiomanan
- papiamentu
- indones
Kontrakshon[editá | editá fuente]
E uzo di kontrakshon na papiamentu ta hopi komun, partikularmente ora ta papiá. Ta rekomendabel ku ta evitá mas tantu posibel e uzo di kontrakshon den teksto. Den kaso ku mester skibi palabranan ku kontrakshon, ta uza un apóstrofe kaminda tin elishon di un òf mas lèter.
- Algun ehèmpel di elishon di un lèter:
- ta asina - t'asina
- no ta asina - n' t'asina
- yuda e - yud'é
- Algun ehèmpel di huzo di apóstrofe sin espasio entre e apóstrofe i e lèter su dilanti i esun despues:
- kashi di glas - kash'i glas
- kos di hari - ko'i hari
- bleki di lechi - blek'i lechi
Aki tin elishon di e último lèter di e promé palabra i e promé lèter di e di dos palabra.
- Algun ehèmpel di huzo di apóstrofe ku espasio entre e palabra dilanti e apóstrofe i e apóstrofe:
- brel di solo - brel 'i solo
- stèm di kanta - stèm 'i kanta
- bòter di biña - bòter 'i biña
Aki tin elishon di e e promé lèter di e di dos palabra so.
- Ta hopi komun pa huza kontrakshon ku e pronòmbernan personal ami, abo i e. Por huza kontrakshon aki, pero ta preferibel ku ta skibi nan lòs di e verbo su dilanti:
- duna ami - duna mi, dun'ami
- duna abo - duna bo, dun'abo
- duna e - dun'é
Komparashon entre Português, Papiamentu, Kriolu di Guinea-Bissau i Kriolu di Kabu Verdi[editá | editá fuente]
Wak tambe[editá | editá fuente]
- Papiamentu
- Ortografia di Papiamento (Aruba)


text:
Cu su 36 aña, awe Joueny Croes por mira con cu añanan el a desaroya como persona, desde su caracter, pa su escohencianan profesional y planan pa futuro. Di e mucha muher chikito bon mucha, sensitivo y verlegen pa su temporada di adolecencia el a cuminsa cambia y a bira un poco mas travieso, cabes duro y semper c’un opinion. “Awendia mi kier pensa cu mi ta un combinacion. Mi ta purba di ta e mihor version di mi mes, semper siñando y retando mi mes pa ta un mihor persona”.
E BUSKEDA
Na momento cu a yega pa defini su estudio, Joueny ta bisa cu el a bay den un buskeda cu a hibe den varios direccion. “Mi ta un persona cu ta constantemente pensando y hopi biaha di mas. Esaki a ponemi ripara tambe cu mi ta un persona hopi curioso. Mi a dicidi e ora pa mi studia Psychology na Miami unda mi a haci mi Associate. Despues mi a bay Orlando pa sigui cu mi Bachelors, pero circumstancianan a pone cu mi a bolbe Aruba. E ora mi a prepara mi mes pa bay Hulanda, unda mi a haci un aña di International Business Management pa despues cambia pa International Communication Management na Den Haag.
E estudio aki ta basta amplio y mi a gusta esey tambe cu mi personalidad curioso. Semper buscando ‘nieuwe prikkels’. E estudio aki ta bay di writing, designing, project management, HR, Cross Media, Cross Cultural, te cu Internal y External Corporate Communications. Na final mi a dicidi pa concentra mas riba Branding, Design Management, Visual Communications, Marketing, y Advertising”.
PROME EXPERIENCIA LABORAL
“Durante y despues di mi estudio, mi a traha na Aruba y Hulanda. Na Aruba mi a traha ultimo na Directie Scheepvaart Aruba, prome cu mi por a cuminsa cu mi stage eynan. Mi a haci basta research y tambe a termina ta design nan logo nobo. Mi a traha na Hulanda ultimo na un startup company na Amsterdam como Marketer. Eynan mi a traha mas den Digital Marketing pero tambe tabata encarga cu Event Planning. Mi a encanta di traha na un startup company den un edificio cu diferente otro startups. E ta echt un experiencia nobo compara cu e manera tradicional di traha cu nos ta custumbra cune.
OMNIA COMMUNICATIONS
Biniendo di un famia di entrepreneurs, e tabata di spera cu Joueny, tardi of trempan, tambe lo actua riba e talento aki. “Mi a dicidi di cuminsa cu mi mesun compania cu yama OMNIA Communications. Omnia ta un palabra den e Latin language y e kiermen “All” of “Everything”. OMNIA Communications; All Communications of Everything Communications.
Aunke mi ta/kier enfoca mas riba e parti di branding, marketing, advertising y strategies, mi a termina di a cuminsa traha cu diferente free lancers y companianan locual mi lo kier sigui expande mas pa crea un Creative Community unda cu nos tur por traha hunto”.
BRANDING & MARKETING
“Branding y Marketing ta hopi importante, pero e mester keda bon haci y esaki ta tuma research, agile working methods y visuals. Si e keda bon haci, e por trece bon resultado pa bo compania. Mi ta purbando di splica e importancia di un branding guideline na mi clientenan.
Tin designers cu mi ta traha cu nan, no ta persèe haci esaki, dus mi kier cuminsa pone pa e bira un standard. E no mester ta un compania grandi pa tin un branding guideline. E ta algo “chikito” cu bo por incorpora cu ta laga bo business bira mas profesional y consistente.
E ta research riba e colornan, y color psychology wak kico ta mihor pa e compania of e brand ey. Tambe uso di fonts, elements, tono di voz y personalidad di un brand. Na cuminsamento e por ta hopi trabou y research, pero unavez bo tin esaki defini, e lo ta asina mas facil pa un compania, comunica den un forma consistente y apropia cu su cliente pero tambe empleadonan. Mi enfoce principal ta Branding y e consistencia den comunicacion di e compania.
Awendia, mi a haya cliente mes bijvoorbeeld cu ta traha den un very unorganized way unda nan kier bijv brochures, yers, business cards, etc. ayera, anto mi mester purba di splica cu un new branding ta require mas cu djis esey. E ta un personalidad cu bo mester mustra, sondea con ta e mihor forma pa comunica cu bo target group etz. Basicamente tin cliente cu no ta compronde esaki. Dus mester tin pasenshi y purba di traha cu clientenan cu ta termina na nalmente compronde e importancia di esaki”.
ARUBA
“Un eror hopi comun aki na Aruba ta cu hende ta bisa marketing y asumi yen di cos cu ta cai bou di esey. Un di nan specifico ta cu nan ta kere ta Social Media Management so mi ta haci. Y aunke mi por haci esey y ta haci esey, e no ta mi specialidad sino un parti di dje. Tambe hende ta kere cu e ta facil pa haci designing, of manera handle social media mes. Mientras cu e ta rekeri constant research y analisis y content cu ta tuma tempo.
Hopi hende no ta consiente di e valor di marketing, manera negoshinan chikito den su mayoria pasobra esunnan mas grandi si ta realisa su importancia. Aruba ta hopi chikito y honestamente mi mester custumbra ainda. Hopi negativismo, codicia y egoismo akinan, locual ta tristo. Y aunke mi tabatin un prome experiencia di trabou amargo, mi ta nenga di pensa cu tur hende ta asina. Mi kier pensa cu mi ta positivo y no naïve.
Aruba ta keda mi cas, y tin hopi oportunidadnan, mi ta spera cu e generacion nobo ta mas positivo trahando hunto. Aruba ta keda dushi y mi ta disfruta e amanecer y atardecer, cu ta ‘breathtakingly beautiful’ y esey ta yuda”.
FUTURO
Tin yen di cos cu mi kier haci pero no tin tempo suficiente. Mi tin un proyecto cu ta serca na mi curason y cu spera lo por bira un realidad. Pero mi ta haya falta di Hulanda ainda y e bida eynan. Ban pone asina, mi ta basta habri pa oportunidadnan nobo na otro camindanan den futuro. Hopefully, mi por haci un diferencia den e industria di branding na Aruba y tambe den e forma di traha. Aparte di branding y marketing mi ta gusta e industria di turismo y servicio. Mi ta hopi social, honesto, leal y service-oriented. Mi a gusta traha den e sector ora mi a traha na Marriott. Kizas un dia lo mi por tin mi mesun bed and breakfast.
Den ambito personal, kico ta bo goals?
Mi ta soltera y sin yui, di chikito mi tabata kier un famia si, pero cosnan a keda cambia durante e añanan cu awor ainda mi no sa. Mi ta kere e lo depende di mi pareha porta. Un cos si, mi no kier settle just pa settle. Mi ta contento cu mi bendicionnan, famia y amigonan. Mi ta den constante desaroyo y siña di mi mes. Mi ta kere na final lo ta e logro di mas grandi, bira un mihor version di mi mes.


text:
Ministerio di Salubridat Públiko, Medio Ambiente i Naturalesa ta pidi komunidat di Kòrsou pa tuma bon nota di e siguiente dos (2) atvertenshanan akí.
Atvertensha # 1
Tópiko: Na Bèlgika a konstatá ku sierto chukulatinan destiná pa mucha ta kontené e bakteria di Salmonella Typhimurium.
E kompania KINDER Italiano ku ta situá den e siudat di Arlon na Bèlgika na Oropa na kuminsamentu di e aña akí a registrá e promé kaso di e malesa salmonelosis na Inglatera kousá pa chukulatinan ku a keda produsí na e planta di Arlon. Salmonella Typhimurium ta un bakteria ku por ta peligroso i ku una bes e bakteria drenta den bo kurpa e por kousa diarea, walmentu di stoma, kayent’i kurpa i sakamentu. Ta trata aki di chukulati empaketá pa mucha ku ta di e siguiente fechanan di vensementu (por fabor wak lista). Ministerio di GMN ta atvertí pa no kumpra ni tampoko kome niun tipo di e produktonan akí.
Lista:
Entretantu inspektornan di GMN ta bishitando establesimentunan di benta i si dado kaso topa ku e produktonan akí ta ordená pa stòp inmediato ku benta di esakinan. Dado kaso bo tin e produktonan akí tòg wardá na kas, no usa esakinan.
Atvertensha # 2
Tópiko: E servisio di kontrol di kuminda (Nederlandse Waren Autoriteit) na Hulanda a laga saka for di sirkulashon diferente produkto ku ta kontené ‘hoemoes’ ku tin e bakteria Listeria monocytogenes.
Ta trata aki di diferente produkto di ‘Hoemoes’ ku posiblemente tin e bakteria Listeria monocytogenes. Hoemoes ta kos di kome trahá di bonchi mulá.
Listeria monocytogenes ta un bakteria ku por ta peligroso speshal pa hende di edat, hende muhénan embarasá i tambe mucha. Listeria monocytogenes ta un bakteria ku por ta peligroso i una bes e drenta kurpa e por kousa diarea, walmentu di stoma, kayent’i kurpa, doló di múskulo i sakamentu.
Ta trata aki di e siguiente produktonan:
• Esfenaj 200 gram ku fecha di vensementu 19-03-2022 i kódigo 8714779003897
• Hoemoes less salt 200 gram ku fecha di vensementu 28-03-2022 i kódigo
8714779004498
Ministerio di GMN ta atvertí pa no kumpra ni tampoko kome e produktonan ariba indiká. Entretantu e inspektornan di GMN ta bishitando establesimentunan i lo ordená pa stòp inmediatamente ku benta di esakinan. Dado kaso ku bo tin e produktonan akí tòg wardá na kas, no usa esakinan.


text:
nieuws
-
Encuesta Forsa Laboral 2022
CBS ta anuncia e start di e Encuesta di Forsa Laboral 2022 y e resultadonan di e Encuesta di Forsa Laboral 2021 Cuminsando diaranson 15 di juni 2022, Oficina Central di Estadistica (CBS), conhuntamente cu Departamento di Labor y Investigacion (DAO) lo ehecuta e Encuesta di Forsa Laboral Juni 2022 (EFL Juni 2022). E encuestaJune 21, 2022
-
Dia di Labor 2022
ORANJESTAD – Minister di Labor, Energia y Integracion hunto cu Departamento di Labor y Investigacion (DAO) ta informa y clarifica tocante Dia di Labor/ Dia di Obrero pa aña 2022.Articulo 22 di nos Ordenansa Laboral 2013, inciso 2, ta informa cu si den caso e Dia di Labor/Dia di Obrero ta cay ariba un diadomingoApril 20, 2022
-
Participacion di e hende muher riba mercado laboral di Aruba ta evidente
E mensahe di ‘International Labor Organization’ (ILO) pa Dia Internacional di Hende Muher 2022 ta pa inverti mas den cuido pa tur hende. Ta ser rekeri di empresanan y di gobierno nan pa inverti den cuido y den servicionan cu ta beneficia trahadornan, muchanan, famia nan, negoshinan y sociedad, y cu ta sirbi pa promoveMarch 8, 2022
-
Entrega di Registro di Personal 2021 – 2022
ORANJESTAD – E Ordenansa Laboral 2013 (Arbeidsverordening 2013, AB 2013 no.14) ta vigente desde 1 di april 2013. A base di articulo 30, prome inciso, di e Ordenansa Laboral 2013 un dunado di trabou ta obliga pa entrega e Registro di Personal (Personeelsregister) na Director di Departamento di Labor & Investigacion (DAO). Den e DecretoFebruary 11, 2022
formulieren
Wilt u een van onze adviseurs telefonisch spreken? Vul uw gegevens in en we nemen spoedig contact met u op. Je kunt ons ook mailen.


text:
les di Sabbatskol
otro idioma
Les di sabbatskol kuartaal 2, aña 2022, Titula: GÉNESIS
Les 13: Israel na Egipto
Yakob ta Bendishoná Jozef su Yunan
Lesa pa e siman aki:
Génesis 46; Rom. 10:12, 13; Génesis 47; Génesis 48; Echonan 3:25, 26; Génesis 49; Fil. 2:10; Gén. 49:29-50:21.
TEKSTO PRINSIPAL:
"E israelitanan a keda biba na Egipto, nan a tuma e region Goshen pa nan. Ei nan a haña mashá hopi desendiente" (Génesis 47:27).
djamars, 21-06-2022
Segun ku Yakob ta aserká morto, e ta kòrda riba su regreso anterior na Betel (Gén. 35:1-15), ora el a risibí di Dios e promesa renobá di e 'propiedat eterno' (Gén. 48:4, , Beibel Santu) ku Abraham a risibí (Gén. 17:8). E promesa di e Tera Primintí ta, por lo tantu, un pensamentu di alivio ku ta nutri su speransa miéntras e ta sinti morto ta yegando. Yakob ta bira, e ora ei, na Jozef su dos yunan hòmber, ku a nase na Egipto, i ta bendishoná nan, pero ta hasi esei den konteksto di e futuro promesa enkuanto di su propio simia.
Lesa Génesis 48. Di kon Yakob a bendishoná Jozef su dos yunan homber, i no su otro ñetunan?
Jozef su dos yunan hòmber, Manase i Efrairn, ta e úniko ñetunan ku Yakob a bendishoná. Asina el a elevá nan di e státus di ñetu na e státus di yu (Gén. 48:5). Aunke e bendishon di Yakob ta impliká un preeminensia di e di dos (Efrairn) riba esun di promé (Manase), e bendishon di Yakob ta konserní en realidat Jozef (Gén. 48:15).
Loke nos ta mira aki ta un testimonio personal tokante Dios Su fieldat na nan den pasado i Su promesa pa nan den futuro. Yakob ta referí na e Dios di Abraham i lsak (Gén. 48:15), kende a proveé kuminda i protek shon pa nan. Ta e mesun Dios kende "a libra mi di tur kos malu" (Gén. 48:16). Yakob tabatin den mente tambe e Dios di Betel (Gén. 31:13), ku ken el a lucha (Gén. 32:29) i kende a kambia su nòmber di Yakob pa 'Israel' (Gén. 32:26-29).
Ora e ta referí na tur e eksperensianan akí, kaminda Dios ta kambia malu den bon, Yakob ta ekspresá su speransa ku no solamente Dios lo kuida e bida presente di su ñetunan, meskos ku El a hasi p'e i Jozef, e ta pensa tambe riba futuro, ora su desendientenan lo bai Kanaan bèk. E speransa akí ta kla for di su referensia na Shikem (Gén. 48:22), ku no ta solamente un pida tera ku el a atkírí (Gén. 33:19) sino tambe un lugá kaminda nan lo dera e wesunan di Jozef (Yoz. 24:32). i kaminda lo distribuí e tera entre e tribunan di Israel (Yoz. 24:1). Asta meimei di tur loke a sosodé, Yakob a tene den mente e promesanan di Dios, kende a bisa ku pa medio di e famia akí "lo Mi bendishoná tur generashon na mundu" (Gen 12:3).
Lesa Echonan 3:25, 26. Di akuerdo ku Pedro, kon e promesa aki di Génesis 12:3 a kumpli? Kon nos, nos mes, a risibí e bendishon akí?
152


text:
Den kontinuashon dje kompetensia di basketbòl lokal den wikènt, Janwé Spartacus a gana ku skor amplio di Curaçao Trotters den divishon Senior: 106-59. De kategoria U20 Royal Hoops a superá Sharks ku skor di 60-54.
Curaçao Basketball Federation (Cubafe) den wikènt tras di lomba a sigui ku su kampionato den diferente dje divishonnan. E weganan aki a tuma lugá den sala Errol Rooi di Sentro Deportivo Kòrsou (SDK) na Brievengat.
Den divishon superior, esta Senior, e tim di Spartacus a bolbe gana. E biaha aki e tim a derotá Curaçao Trotters ku skor grandi di 106-59. Vishal Shah di Spartacus i Knijel Inees di Trotters a tèrminá ku mes tantu punto komo ’topscorer’: 17 punto.
Den kategoria U20 tambe tabatin un enkuentro. Esaki tabatin un desaroyo interesante ku hopi tenshon te ku mester a bai tempu èkstra. Royal Hoops a gana e kontrontashon ku skor di 60-54 di Sharks. Djordi Smits di Royal Hoops i Jeadon Nieveld di Sharks a skor mes tantu punto: 17.
E timnan dje organisashon Janwé Spartacus a gana tambe e weganan programá den U14, U12 i U10. U14 – Spartacus vs Sharks Atlantic 26-19, ’topscorers’ Julian Vivas (Spartacus) i Timothy Dirks (Sharks) ku 10 punto; U12 – Spartacus vs Sharks 47-12, ’topscorers’ Gabriel Rodriguez i Tijn Kroeze tur dos di Spartacus ku 12 punto i pa Sharks Ryan Devasia a skor 5 punto; U10 – Spartacus vs Sharks 44-21.